लोकगाथा से उपजल एगो कला शैली : मंजूषा चित्रकारी | जोगीरा\nHome आलेख लोकगाथा से उपजल एगो कला शैली : मंजूषा चित्रकारी\nमध्य वैदिक काल के सोलह गो जनपद में से एगो चंपानगर वर्तमान भागलपुर,बिहार के एगो कस्बा। मानल जाला कि अपना उत्कर्ष काल में ई एगो व्यापार के बहुत बड़हन केन्द्र रहे।इहा के व्यापारी अपना व्यापार खातिर गंगा के जलमार्ग के इस्तेमाल करत रहे लोग। मान्यता बा कि एक बेर भगवान शिव जब नदी में स्नान करत रहन तब उनकर जटा में से पांच गो केश टूट के नदी में जा गिरल। एह पांच गो टूटल केश से मैना,विषहरी,अदिति,जया आ पद्मा नामक पांच गो सर्प कन्या लोग उत्पन्न भइल। एह तरह से उत्पन्न भगवान शिव के पांच मानस पुत्रियन के समूह के मनसा नाम से जानल गइल। बाकिर शिव के एह मानस पुत्रि लोगन के ई मलाल रहे कि अन्य देवी-देवता के तरह इनकर पूजा अर्चना संसार में ना होत रहे।\nआपन ई व्यथा उ लोग भगवान शिव से बतावल,भगवान कहली कि पृथ्वी पर चंपानगर में चन्द्रधर नामक हमार परम भक्त निवास करेला। तू लोग ओकरा से कह कि उ तू लोगन के पूजा करे,अगर उ ई बात स्वीकार कर लेत बा त पृथ्वी पर तू लोग के भी पूजा होखे लागी। शिव के बात मानके उ पांचो द्वारा आपन संदेशा चन्द्रधर तक पहुंचावल बाकिर उ ई कह के इंकार कर दिहल कि जवना हाथ से हम भगवान शिव के आराधना करत बानी ओही हाथ से तू सर्पिणि लोगन के पूजा हमरा खातिर संभव नइखे। एह उत्तर से क्रोधित होके देवी मनसा द्वारा ओकर छव गो पुत्र लोगन के डस के मार डालल गइल।बाकिर ओकरा बाद भी चन्द्रधर पूजा ना देवे के अपना जिद पर अड़ल रहल।अब बारी रहे ओकर सातवां पुत्र लखिन्दर के प्राण रक्षा के जेकर शादी बिहुला नामक युवती से होखे के तय भइल रहे।एने मनसा के धमकी रहे कि हर हाल में सुहागरात के दिना ही उ एह सातवां पुत्र के भी अपना सर्पदंश से मउअत के घाट उतार देब। चन्द्रधर द्वारा पुत्र के प्राण रक्षा खातिर लोहा के एगो अइसन भवन बनावे के तैयारी शुरू करवा दिहल गइल जेकरा दीवार में कहीं कवनो छेद के गुंजाइश ना होखे, ताकि कवनों हाल में सर्प के प्रवेश ओह कमरा में ना हो सके जवना में ओह नवदंपति लोगन के सुहागकक्ष के तौर पर तैयार कइल गइल रहे।\nबाकिर मनसा एह कार्य से जुड़े कारीगर के डरा के एगो छोट छेद ओह कक्ष के दीवार में बनवा लिहल गइल। ओने बिहुला के अपना पति पर आवे वाला एह आसन्न संकट से अवगत करा दिहल गइल रहे। पति के प्राण रक्षा खातिर बिहुला लगातार जाग के निगरानी करे लगली,बाकिर दैवयोग से पौ फटे से कुछ देर पहिले बिहुला के एगो झपकी आ गईल, एही बीच देवी मनसा द्वारा भेजल गइल सर्प द्वारा लखिन्दर के आपन विषदंश के शिकार बना लिहल गइल। चंपानगर के सुप्रसिद्ध वैद्य धनोतर गुरू आ मांत्रिक केशो झारखंडी जइसन लोगन के उपचार भी कवनो काम ना आइल आ बिहुला अपना सुहागरात के ही विधवा हो गइली।\nअपना मृत पति के साथ सती होखे के प्रथा के विपरीत बिहुला कुछ अलग करे के निर्णय लेली। फैसला कइली कि ऊ आपन मृत पति के देह के लेके स्वर्ग जइहे आ अपना तपस्या से पति के पुर्नजीवन प्रदान करइहे। एकरा खातिर ई अपना ससुर से अनुरोध कइली कि एक बेड़ा पर हमरा के अपना पति के मृत देह के साथे बैठाके गंगा में विसर्जित कर दिहल जाये ताकि एह मार्ग से उ स्वर्ग तक पहूंच जाये। बिहुला के अनुरोध पर मंजूषानुमा बहुमंजिला बेड़ा तैयार कइल गइल। जेकर दिवारन पर लहसन माली नामक चित्रकार के द्वारा बिहुला के साथ घटल घटना के,चन्द्रधर, सूर्य, चन्द्रमा,हाथी,घोड़ा,चम्पक पुष्प आ मनियार नाग के चित्रण करावल गइल। ओकरा बाद उ गंगा नदी के रास्ते तमाम मुसीबतन आ आपदा से लड़त अंतत: स्वर्गलोक पहुंचली। जहां के धोबीघाट पर उनकर मुलाकात नेतुला नामक देवता के धोबी से भइल।\nबिहुला ओह धोबी के काम में हाथ बंटावे लगली, उनका द्वारा धोवल जायेवाला कपडा में एगो खास तरह के सुगंध आवे लागल। एह सुगंध के बारे में जब देवता लोग जानल चाहल त नेतुला बतवलस कि एह कपड़ा के हमार बेटी धोअले बाड़ी। ओकरा बाद बिहुला के देवता लोगन के सम्मुख ले जाइल गइल जहां बिहुला के वरदान मांगे के कहल गइल। बिहुला द्वारा देवता लोगन से अपना मृत पति के साथ-साथ अपना छव गो जेठों के पुर्नजीवन के वरदान मांगल गइल। एने देवी मनसा भी बिहुला के साधना आ पतिव्रत से प्रसन्न हो चुकल रही। अंतत: एह सब से इच्छित वरदान पाके बिहुला अपना पति आ जेठ लोगन के साथ लेके चंपानगर वापस आ गइली।आपन सब बेटन के वापस पाके प्रसन्न चन्द्रधर द्वारा बिहुला के कहला पर देवी मनसा के पूजन स्वीकार कर लिहले। कहल जाला कि तबे ले एह अंचल में उपरोक्त तिथि के देवी मनसा के पूजा के प्रचलन चलल आ रहल बा।\nई परंपरा केतना प्राचीन बा एकरा बारे में त प्रामाणिक तौर पर कुछ भी कहल मुश्किल बा।एह अंचल में पुरातत्व विभाग द्वारा 1970-71 में कर्णगढ़ के खुदाई में मिलल सिंधुकालीन कुछ अवशेष के आधार पर स्थानीय लोगन द्वारा एह परंपरा के सिंधुघाटी काल से जोड़ के देखल जाला। अइसे एह मंजूषा चित्रकारी के स्थानीय अंचल से बाहर के दुनिया के परिचित करावे के श्रेय 1941 में भागलपुर में पदस्थापित रहल आई. सी. एस. अधिकारी आ कला मर्मज्ञ डब्ल्यू. सी. आर्चर के जाला । इहे लोग द्वारा स्थानीय मालाकार आ कुंभकार द्वारा बरतल जायेवाला एह कला के कुछ कृतियन के लंदन स्थित इंडिया हाउस में प्रदर्शित कइल गइल। तब जाके दुनिया सदियन पुरान एह लोक परंपरा से जुड़ के मंजूषा चित्रकारी से परिचित हो पाइल। बाकिर कुछ कारण से कालांतर में ई चित्रकला सिमटत चल जात रहे। विशेष अवसर पर ही एकर चित्रण मालाकार आ कुंभकारन द्वारा कइल जात रहे।\nबाकिर स्थानीय नागरिकन आ कुछ संस्था के पहल पर चक्रवर्ती देवी, मनोज पंडित आ उलूपी कुमारी जइसन कलाकारन के विशेष योगदान से आज एकरा एगो चित्रशैली के तौर पर पहचान मिलल।एह चित्रशैली के कुछ खास विशेषता में एक बा एकर अंकन खातिर खाली हरा,पीला आ लाल रंग के प्रयोग। आमतौर पर आकृति के रेखांकन में खाली हरा रंग के प्रयोग कइल जाला,ओहिजे पीला, हरा आ लाल रंग से बीच के जगहा के भरल जाला। मनसा देवी यानी पांचों बहीन के सर्परूप में एक साथ चित्रित कइल जाला। चम्पा फूल, मनियार सांप,नेतुला धोबी,चन्द्रधर, लखिन्दर जइसन एह कथा से जुड़ल सभे पात्रन के एगो खास पहचान के साथ चित्रित कइल जाला ताकि देखे वाला लोग एकरा के आसानी से समझ सके। पुरूष आकृतियन के चेहरा पर शिखा आ मूंछ के होखल अनिवार्य मानल जाला।\nअब जब एह कला के सिर्फ मंजूषा के अलंकृत करे तक सीमित रखे के बजाय व्यावसायिक उत्पाद आ सजावटी समान पर भी चित्रित कइल जाये लागल बा तब से रंग संगती में कुछ नाया प्रयोग भी सामने आवे लागल बा । साथे साथ कवनो जवाना में जाति विशेष तक सीमित माने जायेवाली एह कला के समाज के विभिन्न लोगन द्वारा एगो कलारूप के तौर पर अपनावल जा रहल बा।\nभोजपुरी भाषा के उत्पत्ति, नामकरण, क्षेत्र आ लिपि\nपिछला लेखमाउंटेन मैन दशरथ माँझी\nअगिला लेखभोजपुरी और उसका साहित्य\nहोली के बाद बिहार में होगी भोजपुरी फिल्‍म नचनिया बाज की...


नन्हे उमरिया में गवना कराके - Natok24.Com\nनन्हे उमरिया में गवना कराके\nHome › Videos › नन्हे उमरिया में गवना कराके\nSuperHits Song 2017 !! काचे उमरिया में गवना कराके !! Anil Anand !! मेहरी चाही देहात वाली !!\n"टोना लागे न काचे उमरिया में" Tona Lage Na Kache Umariya | Gavna Kara La | Best Bhojpuri Song 2016\nबाली उमरिया में गवना || मिठू भोजपुरिया || BAALI UMARIYA ME GAWNA || BHOJPURI SONG 2017\nHD कच्ची उमरिया # Kachi Umariya # Bhojpuri Songs 2017 # New Bhojpuri Songs\nKanchi Re Umariya me Gawana kara ke Kora me dance kasuta Badami Lal Saiya Ke Saiya Bhojpuri video Ha\nचढ़ल बा सोलह के उमरिया जतन करे के परी लेल\nSuperhit भोजपुरी लोकगीत | काचे उमरिया में जवानी आइल | Nitesh Voltage | New Bhojpuri Hit Songs 2017\nसइयां गवना कराके भाग गईल # Saiyan Gawana Karake Bhag Gail # Lattest Bhojpuri Top Songs 2016\nDownload नन्हे उमरिया में गवना कराके Full Hd Video Song, Movie, Natok, Trailer, Download नन्हे उमरिया में गवना कराके Full Mp4 Video Song, Movie, Natok, Trailer, Download नन्हे उमरिया में गवना कराके Full Mp3 Song, Download नन्हे उमरिया में गवना कराके Full 3gp Video Song, Movie, Natok, , Trailer, Download नन्हे उमरिया में गवना कराके Movie All Song HD MP4, 3GP, Mp3, Download नन्हे उमरिया में गवना कराके Full Mp3 64 Kbps, 128kbps, 192kbos, 320kbps, Download नन्हे उमरिया में गवना कराके Album All Video Song And Mp3


एक लाख लोग जुटल भोजपुरिया स्वाभिमान सम्मेलन में - JaiBhojpuri.com\nसिवान। "एक लाख से बेसी लोगन के जमावडा एह सम्मेलन के सफलता के कहानी कह रहल बा, अउर हमरा गर्व बा कि हम एह आयोजन के हिस्सा बानी," भोजपुरी लोक गायक भरत शर्मा ब्यास भोजपुरिया स्वाभिमान सम्मेलन के मंच पर पहुँचते साथ कहलन। एह सम्मेलन के हिस्सा रहल हर आम अउर खास आदमी के मन में एके भावना रहे - भोजपुरी के विकास, अउर एह लक्ष्य के प्राप्ति खातिर नवहा लोगन के प्रयास देखे लायक रहे। कार्यक्रम के शुरुआत सबेरे आठ बजे "प्रभात फेरी" से भइल। पंजवार के दूगो स्कूल अउर एगो इंटर कॉलेज के छात्र-छात्रा लोगन का संगे-संगे स्थानीय लोग (भोजपुरिया डॉट कॉम के पहिला पन्ना पर वीडियो देखीं) जब2किलोमीटर से लमहर मानव-श्रृंखला (उहो2अलग-अलग लाइन के) बना के निकलल, त गाँव के लोग बरबस कह उठल - "जब भोजपुरिया स्वाभिमान सम्मेलन के आगाज अइसन बा, त फेर अंजाम कइसन होई।" अउर जइसे-जइसे सम्मेलन आगे बढत गइल, ई सम्मेलन कई गो अइसन लोगन के आश्चर्यचकित करत गइल, जेकरा एह तरह के सैकडन गो सम्मेलन में भाग लेवे के अनुभव बा। "मंच पर स्कूली लइकन के भाषण, अउर ओकरा बाद प्रस्तुत भइल नाटक अदभूत रहे। कुल मिला के पूरा आयोजन एह तरह के बाकी आयोजनन से अलग रहे, अउर बाकी संस्था अउर आयोजन करे वाला लोग एह आयोजन से काफी कुछ सीख सकेला," प्रसिद्ध साहित्यकार गंगा प्रसाद 'अरुण' कहलन। प्रभात फेरी के बाद दोपहर बारह बजे कार्यक्रम के उदघाटन प्रसिद्ध साहित्यकार अउर जय भोजपुरी परिवार के वरिष्ठ सदस्य व्रतराज दुबे 'विकल' दीप जला के और डा. राजेंद्र प्रसाद के फोटो पर माल्यार्पण कर के कइलन। अपना संबोधन में ऊ कहलन कि "भोजपुरी के विकास में भोजपुरिया डॉट कॉम अउर जय भोजपुरी डॉट कॉम नियन वेबसाइटन के अतूल्य योगदान बा। भोजपुरी के कई गो साहित्यकार लोग हिंदी के बढावा देवे के नांव पर भोजपुरी के आठवीं अनुसूची में शामिल करे के विरोध करेला, जवन गलत बा। हमनी के एकजुट होके एह दिशा में काम करे के चाहीं, अउर भोजपुरी के बदनाम करे वाला अउर अश्लीलता फैलाये वाला लोगन के विरोध होखे के चाहीं।" ऊ इहो कहलन कि भोजपुरी भाषा पर मुठ्ठी भर लोग सांप नियन कुंडली मार के बइठ गइल बाटे, अउर एह भाषा के खतम करे के कोशिश कइ रहल बा, अइसन लोगन के विरोध होखे के चाहीं। उदघाटन के बाद स्थानीय कलाकार मधुबाला शर्मा "गाय के गोबरे महादेव..." गीत से कार्यक्रम के शुभारम्भ कइली। स्थानीय स्कूल-कॉलेज के पाँच गो लइका-लइकी "भोजपुरी बोले में लाज काहें" विषय पर भाषण दिहलन, अउर नवहा पीढी के भोजपुरी के प्रति जागृत करे के कोशिश कइलन। छोट-छोट लइकन के ज्ञान अउर बोले के अंदाज देख के ओहिजा मौजुद बड-बड साहित्यकार लोग चकित रहे। वरिष्ठ साहित्यकार विश्वनाथ शर्मा के शब्दन में "नवका पीढी के ई अंदाज दिल के छू गइल। पुरनिया लोगन के सहभागिता त हर सम्मेलन में रहेला, लेकिन नवहा लोगन के मंच पर बोलत देख के ई साफ बुझाता कि भोजपुरी के आगे बढे से अब केहु ना रोक सकेला।" ओकरा बाद स्थानीय "कस्तुरबा गाँधी इंटर कॉलेज" के छात्रा लोग मिल के एगो नाटक (आईं, भोजपुरी खातिर कुछ कइल जाव...) पेश कइल। नाटक के जरिये भोजपुरी के संविधान के आठवीं अनुसूची में शामिल करे के, अउर भोजपुरी गीत-संगीत से अश्लीलता हटाये के माँग पुरजोर तरीका से उठावल गइल। जय भोजपुरी परिवार के वरिष्ठ सदस्य संजय कुमार सिंह द्वारा लिखल एह नाटक के जीवंत मंचन के दौरान कई गो अइसन भावपूर्ण दृष्य आइल, जब अमित झा (फिल्म लेखक) अउर दिग्गज साहित्यकारन का संगे-संगे आम लोग भी आँखि के आँसू पोछत नजर आइल। प्रसिद्ध साहित्यकार जयकांत सिंह 'जय' के शब्दन में - "भोजपुरी माई के दर्द के अइसन जीवंत प्रस्तुति आज से पहिले ना देखे के मिलल रहे। हम एह तरह के अनगिनत प्रोग्राम में गइल बानी, लेकिन अइसन कार्यक्रम आज ले ना देखनी। भोजपुरी के प्रति ई एगो सराहनीय पहल हवे, अउर एकर विस्तार होखे के चाहीं।" सांझि के चार बजे साहित्यकार लोग मंच पर आइल। एह साहित्यिक सत्र के अध्यक्षता व्रतराज दुबे 'विकल' कइलन, जबकि संचालन सुनील कुमार 'तंग' (तंग इनायतपुरी) कइलन। एक के बाद एक, कई गो दिग्गज कवि अउर साहित्यकार लोग मंच पर आवत गइल, अउर भोजपुरी के रंग बिखेरत गइल। एह सत्र में मुख्य अतिथि गुप्तेश्वर पाण्डेय (पुलिस महानिरिक्षक, तिरहुत क्षेत्र) मंच पर चहुंपलन, अउर ओहिजा के माहौल देख के भावुक हो गइलन। करीब 50 मिनट के अपना संबोधन में हमनी के मुख्य अतिथि एगो भोजपुरिया ज्यादा लगलन, आ पुलिस अधिकारी कम। अश्लीलता पर प्रहार करत ऊ कहलन कि "भोजपुरी के बदनाम कइ रहल गायक, संगीतकार, गीतकार अउर कैसेट कंपनियन के विरोध होखे के चाहीं। जब ले हमनी का भोजपुरी में ना बोलब जा, अउर बाकी लोगन के भोजपुरी बोले खातिर ना प्रेरित करब जा, तब ले भोजपुरी के विकास के कल्पनो नइखे कइल जा सकत।" (उनका भाषण के मुख्य बिन्दु खातिर रिलेटेड आर्टिकल देखीं)\nसम्मेलन में सिवान के साहित्यकार शिवजी राय 'सनेही' के किताब "लहरत भोजपुरी" के विमोचन भी आईजी के हाथ से भइल। उनका बाद एगो छोट लइकी "निम्मी" जब शारदा सिन्हा के एगो गीत पर जब भाव-नृत्य शुरु कइलस, तब एक पल खातिर लागल कि पूरा मैदान सांस रोक लिहलस। भाव-नृत्य के बाद मंच पर अइली मधुबाला, अउर अपना मधुर आवाज से कार्यक्रम के अंदाज बदल देहली। तालियन के शोर के बीच भोजपुरी गीतन के दौर में ओह समय चार चाँद लाग गइल, जब भोजपुरी गीतन के बादशाह भरत शर्मा 'ब्यास' मंच पर अइलन। मंच पर भरत शर्मा अउर अराधना सिंह के पहुँचला के बाद त एक बेर अइसन लागल कि पूरा सिवान ओहिजे, ओह मैदान में पहुँच गइल बाटे। कार्यक्रम के एह सत्र के शुरुआत में जय भोजपुरी परिवार के सदस्य सुधीर कुमार भरत शर्मा के माला पहिरा के स्वागत कइलन, उनका संगे-संगे मधुबाला गयिका अराधना सिंह के स्वागत कइली। भक्ति गीत "काली माई बाडी हमरा गांव में..." से कार्यक्रम के शुरुआत कइला के बाद भरत शर्मा भोजपुरिया समाज के एगो साफ संदेश दिहलन - "दिल्ली, बंबई, कलकत्ता, चाहे रहिह मसूरी में, पढिह लिखिह कवनो भाषा, बतिअह भोजपुरी में..."। अपना उमिर के पांचवा दशक में भी एह कलाकार में उहे जज्बा, उहे जोश देखे के मिलल, जवना खातिर ऊ मशहूर बाडन। भोजपुरी गीतन के एह अगुआ के जलवा एक बेर जब शुरु भइल, तब फेर समूचा दर्शक लोग ओह में डूबत गइल। मैदान में एको तिल राखे भर के भी जगह ना बाँचल रहे, लेकिन मंच के करीब आये के आपा-धापी से कई बेर अइसन लागल कि कार्यक्रम रोके के पडी। लेकिन ओहिजे मुस्तैद हमनी के स्वयंसेवक लोग अउर खास कइ के बिहार पुलिस के जवानन के सक्रियता के कारण कार्यक्रम निर्बाध गति से चलत रहल। अराधना सिंह का संगे-संगे भरत शर्मा एक के बाद एक गीत गावत गइलन, अउर लोग ओह में झुमत रहल। तालियन के गडगडाहट के बीच जब रात के डेढ बजे एगो गीत "हम त चाहिला बिक जइती प्यार में..." का संगे कार्यक्रम के समापन के घोषणा कइलन, तब मंच पे सन्नटा पसर गइल। नाही भरत शर्मा, अउर नाही दर्शक लोग, केहु के ओहिजा से जाये के मन ना रहे, लेकिन कार्यक्रम के समापन कइल भी जरुरी रहे। अंत में, एह ऐतिहासिक सफलता खातिर हमनी का पंजवार स्थित नवचेतना समिति के सदस्यन के, अउर पंजवार के एक-एक नागरिक के धन्यवाद दिहल चाहेब, जिनका बिना एह कार्यक्रम के कल्पना भी संभव ना रहे। ओकरा अलावा हमनी का सिवान के मीडिया के, अउर खास कइ के हमनी के रेडियो पार्टनर "सनेही एफ एम" के धन्यवाद दिहल चाहेब, जे दिन-रात एह आयोजन के बारे में लोगन के जागरुक कइलस, अउर ओह लोगन के कार्यक्रम से जुडे खातिर प्रेरित कइलस। जय भोजपुरी परिवार का ओर से एह अवसर पर नवीन भोजपुरिया (दुबई), संजय कुमार सिंह (सिवान), नवीन सिंह परमार (सिवान), पंकज प्रवीण, मोंटू सिंह, शशि कुमार सिंह, राजीव भोजपुरिया, सत्येंद्र कुमार उपाध्याय, ब्रजभूषण चौबे (सब दिल्ली से), बृज किशोर तिवारी (सोनभद्र), अवनीश तिवारी (पटना), अमित झा (मुंबई), अभिनंदन गुप्ता (छपरा), अजीत राय (भोपाल), ज्योति राय (देवरिया), भास्कर रंजन (जयपुर), पंकज कुमार, दीपक कुमार, सोनू (सब बक्सर से), अउर सुधीर कुमार (जमशेदपुर) उपस्थित रहलन। कुल मिला के, भोजपुरिया स्वाभिमान सम्मेलन के पंजवार सम्मेलन ऐतिहासिक बन गइल। ई कार्यक्रम एगो अइसन मील के पत्थर बन गइल, जेकर अमिट छाप पंजवार के निवासियन अउर ओहिजा मौजुद कुल्ह लोगन के मन में आये वाला कई सालन तक बनल रही। एकरा संगे-संगे ई कार्यक्रम भोजपुरिया समाज के एगो अइसन राह देखा गइल, जवन एह तरह के आयोजन करे वालन खातिर एगो प्रेरणास्त्रोत बनल रही।\nएक लाख लोग जुटल भोजपुरिया स्वाभिमान सम्मेलन में छा गइलन आईजी गुप्तेश्वर पाण्डेय... मंच पर भावुक भइलन भरत शर्मा भोजपुरिया स्वाभिमान सम्मेलन : झलकियां आपन बात : ई सम्मेलन खास रहल\nComment by Manoj Kumar on December 6, 2011 at 3:28pm प्रणाम आ जय भोजपुरी.\nभोजपुरिया स्वाभिमान सम्मेलन-२ ई पुरा कार्यक्रम जीवन भर ला एक यादगार छाप छोड गईल. सबसे बड बात ई दिखल कि जेतना भी लोग उहां जुटलें, सभे कुछ अच्छा देखे, सुने आ गुने खातिर चहुंपल रहलें. त्याग आ समर्पन के भावना से भरल एक बेजोड, अनुठा आ विशाल कार्यक्रम के सफल आ जबरदस्त आयोजन भईल. एकरा पीछे केतना मेहनत भईल होई,आ दिन-रात एक करके काम कईल गईल होई..ई त करे वाला ही बुझ सकेला. आयोजन से जुडल सभे केहु के बहुत-बहुत धन्यवाद आ आभार..\nआइजी गुप्तेश्वर पांडेय के हाथों कवि साहित्यकार शिवजी राय 'सनेही' जी के पुस्तक के विमोचन के दृश्य...\nमंच के नीचे अइसे बईठ के कवनो आयोजक लो कार्यक्रम देखेला...? सादगी के एक मिसाल..!\nComment by Anoop Srivastava on December 7, 2011 at 12:39pm जय हो ! Comment by नबीन भोजपुरिया ( NB ) on December 7, 2011 at 7:51pm mobile pa bani eh se besi na likh payib baki ihe kahab ki ee program hamra jingi ke ego anmol adbhut lajwab behatreen bejod aa ta umra le kuch neeman kare khati prerit kari\nJai bhojpuri jiya bhojpuri Comment by pankaj kumar on December 7, 2011 at 9:23pm jai ho bhojpuri bhasa bhasi Comment by amitesh on December 7, 2011 at 10:37pm wah!..jai bhojpuri.. Comment by Rameshwar Vishwakarma on December 9, 2011 at 3:09pm hum ta aa nahi paini bahut dhuk bhail\nComment by NOORAIN ANSARI on December 9, 2011 at 8:08pm जय मईया भोजपुरी के...\nअपना खून में बसल भाषा के प्रति लोग में केतना दीवानापण होला एकर ताज़ा उदाहरन भोजपुरिया स्वाभिमान सम्मलेन भाग २ बा...\nलोग के अपार भीड़ और अथाह समर्पण के एकरा से बढ़िया कौनो मिशाल ना मिली..\nखत्म करी सब मजबूरी के,\nस्वाद ली गावं के साग और पूड़ी के.\nजय बोली भोजपुरी के.. Comment by arjun rai on December 16, 2011 at 10:07pm प्रणाम आ जय भोजपुरी!\nभोजपुरिया स्वाभिमान सम्मेलन-२ ई पुरा कार्यक्रम जीवन भर ला एक यादगार छाप छोड गईल. सबसे बड बात ई दिखल कि जेतना भी लोग उहां जुटलें, सभे कुछ अच्छा देखे, सुने आ गुने खातिर चहुंपल रहलें. त्याग आ समर्पन के भावना से भरल एक बेजोड, अनुठा आ विशाल कार्यक्रम के सफल आ जबरदस्त आयोजन भईल!सभे केहु के बहुत-बहुत धन्यवाद आ आभार !\nComment by arjun rai on December 16, 2011 at 10:08pm gr8!!!


मराठा आरक्षण के असंवैधानिक करार दिहलसि सुप्रीम कोर्ट – टटका खबर\nदेश-दुनिया रोजी-रोजगार शिक्षा\nMay 5, 2021 मराठा आरक्षण, सुप्रीम कोर्ट\nसरकारी नौकरी आ शिक्षण संस्थानन में दाखिला खातिर महाराष्ट्र में मराठा समुदाय खातिर दीहल गइल 16 फीसदी आरक्षण के अंसैवाधिनक मानत सुप्रीम कोर्ट कह दिहलसि कि ई आरक्षण खातिर पहिले से तय कइल जा चुकल पचास फीसदी सीमा से अधिका हो जात बा. अइसन कवनो आधार नइखे लउकत जवना का आधार पर मराठा समुदाय के आरक्षण जोग मानल जा सके.\nजान जाईं कि एह मामिला में अउरिओ राज्य सरकार लागल रहली सँ काहें कि अनेके राज्यन में आरक्षण तय सीमा के पार जा चुकल बा आ अब ओहिजो एकरा खिलाफ आवाज उठ सकेला. सबले खास बाति इहो बा कि केन्द्रो सरकार मराठा आरक्षण से सहमति जतवलसि अदालत में बाकिर ई सहमति बेमानी हो गइल.\nअदालत इहो कहलसि कि राज्य सरकारन का लगे अइसन कवनो अधिकार नइखे जवना तहत ऊ कवनो जाति भा समुदाय के पिछड़ी जाति का सूची में जोड़ सको. राज्य सरकार आपन सुझावे भर राष्ट्रपति का लगे भेज सकेले आ राष्ट्रपतिए ई जोड़ घटाव कर सकेलें.\nमहाराष्ट्र सरकार के दीहल एह मराठा आरक्षण के मुंबई हाई कोर्ट मान लिहले रहुवे. बाकिर सुप्रीम कोर्ट ओकरा फैसला के पलटि दिहलसि. हालांकि इहो कहलसि कि एह आरक्षण का तहत पहिले दीहल जा चुकल दाखिला भा नौकरी पर एह फैसला से कवनो असर ना पड़ी आ पिछला बहाली आ दाखिला बरकरार मानल जाई.\nएगो दोसरा फैसला में केन्द्र सरकार का खिलाफ अवमानना के कार्रवाई रोक दिहलसि सुप्रीम कोर्ट बाकिर कहलसि कि केन्द्र सरकार काल्हु ले बता देव कि ऊ दिल्ली के आक्सीजन कइसे दी. दिल्ली हाई कोर्ट आक्सीजन सप्लाई के निगरानी करत रही.


रवि किशन भोजपुरिया रंग में रंग दिहलें “झलक दिखला जा” के | CinemaBhojpuri.in\nरवि किशन भोजपुरिया रंग में रंग दिहलें “झलक दिखला जा” के\nJune 20, 2012 - कलाकार, गीत संगीत, टीवी शो\n- Tagged: झलक दिखला जा, रवि किशन\t- 1 comment\tकलर्स के शो झलक दिखला जा में रवि किशनभोजपुरी के सदाबहार सुपर स्टार रवि किशन क एगो खासियत ह कि ऊ माहौल क मुताबिक ढल जालें आ माहौलो जे अपना रंग में रंग देलें. ते हैं. कलर्स टीवी के बहुचर्चित शो “झलक दिखला जा” में, रवि किशन बतौर प्रतिभागी कोरियोग्राफर कुंजन क संगे डांस के जलवा बिखेरत बाड़न. एकर प्रसारण पिछला शनिचर के शुरु हो गइल. पहिलके एपिसोड में रवि किशन आपन ओह आलोचनन के जवाब दे दिहलन कि उनुका बस भोजपुरिए डांस आवेला. जज क कुर्सी पर बइठल करण जौहर रवि किशन के परफोर्मेंस पर उनुका के बधाई देत कहलन कि “वाकई आप स्टार हैं”. माधुरी दीक्षित शायद पहिला बेर भोजपुरी में बोलली आ कहली कि नीक लागल. रेमो डिसूजो रविकिशन के तारिफ कइलन. कौन बनेगा करोडपति के विजेता सुशील कुमारो एह शो के हिस्सा बाड़न. ऊ रवि किशन के आशीर्वाद लिहलन आ कहलन कि आप भोजपुरी के अमिताभ बच्चन हईं. बहरहाल पहिलके एपिसोड में रवि किशन आपन दमदार मौजूदगी दर्ज करवा दिहलन. आ आपन भोजपुरिया रंग बखूबी बिखेरलन.\nएह शो के प्रसारण शनिचर के रात नौ बजे कइल जाला.\nमिलत जुलतमनोज तिवारी, रवि किशन, पवन सिंह आ सीमा सिंह के शानदार जलसा (3)झलक के सेट पर आपन जनमदिन मनइहें रवि किशन (3)करण जौहर क पसंद आइल रवि किशन के भोजपुरी गाना (3)चुप रह गइनी त राउरो गलती होई (3)पत्नी का साथे पहिला बेर परदा पर अइले रवि किशन (3)To the official site of Related Posts via Taxonomies.\tOne thought on “रवि किशन भोजपुरिया रंग में रंग दिहलें “झलक दिखला जा” के”\tPramod Maurya June 22, 2012 at 5:39 am\tBahut hi achchha ba


हिन्दुत्व एगो जहर ह : बतंगड़ – 102 – Anjoria\nनवम्बर 2, 2018 बतंगड़, हिन्दुत्व एगो जहर ह\nपहिला बेर देश के कवनो गोल हिन्दुवन का खिलाफ खुला लड़ाई के एलान क दिहलसि आ ई गोल ना त मुस्लिम लीग ह, ना ओवैसी के मजलिस. ई गोल ह अपना के जनेऊधारी बरहमन होखे के दावा करे वाला के गोल कांग्रेस. लोकसभा में कांग्रेस के नेता खडगे के कहना बा कि हिन्दुत्व एगो जहर ह आ एकरा के चिखलो के जरुरत नइखे. देश आ दुनिया भर के हिन्दुवन के एक छत्र का नीचे ले आवे के कोशिश में लागल राष्ट्रीय स्वंयसेवक संघ अपना एगो कार्यक्रम में देश के कई एक विरोधी गोलन के नेता लोग के नेवते के बाति कहले रहुवे आ खडगे ओही नेवता पर बोलत रहलें. अबहीं नेवता मिलबो ना कइल आ एने से खुलेआम एलान हो गइल कि हिन्दुत्व के जहर चिखला के जरुरत नइखे राहुल के आ ऊ पहिलहीं से ओकरा बारे में जानत बाड़ें.\nराहुल के दुर्भाग कहीं भा सुभाग सबले पहिले उनुकर महतारिए उनुका के सलाह दिहले रहुवी कि सत्ता जहर ह आ एकरा से बच के रहीहऽ. तबे से राहुल अपना महतारी के बाति के गाँठ बान्ह लिहले बाड़न आ बाकी के कांग्रेसियन के सगरी चाल के कुचाल बनावल ऊ एही में लागल बाड़न कि कवनो तरह सत्ता के जहर पियला से बचला के जरुरत बा. अब खडगे हिन्दुत्वो के जहर बता दिहले बाड़न त सगरी कांग्रेसियन के मकसद इहे हो गइल बा कि देश से हिन्दुत्व के नामोनिशान मेटा देबे के बा. अब देश के हिन्दुवन के सोचे के बा कि अपना के जहर बतावे वाला लोगन से कइसन बेवहार कइत जाव. हमार त पहिलहीं से कहना ह, आ ई पुरान कहाउतो ह कि – जो तोको काँटा बुए ताहि बोव तू भाला. वह साला भी समझेगा कि पड़ा बाप से पाला.\nखैर, बतंगड़ में राहुल के नाम आइए गइल त इहो बतावल जरुरी लागत बा कि उनुका से देश भर के कॉमेडियन परेशान बाड़ें काहें कि अतना शानदार कॉमेडी उहो लोग नइखे करि पावत जइसन कॉमेडी राहुल बहुते सहज भाव से करि जालें. कॉामेडियन लोग भलहीं राहुल से परेशान होखसु बतंगड़ा ला त ऊ बहुते काम के बाड़ें. करीब करीब हरे हप्ता उनुके सहारे बतंगड़ो के काम निकल जात बा. आजु जब हम ई बतंगड़ लिखे बइठल बानी राहुल बबुआ चीन गइल बाड़न. कह के त निकलल बाड़न कि कैलाश मानसरोवर के यात्रा करे जात बाड़न. बाकिर दावा से नइखे कहल जा सकत. हो सकेला कि उनुका चीन के नेता लोग से कुछ राय विचार करे के होखे. आखिर कुछ ना कुछ त खास जरुर बा जवना चलते चीन जात बेरा राहुल के औपचारिक विदाई करे ला चीन के राजदूत खुद मौजूद रहलन. कांग्रेसियन का तरफ से सफाई आ रहल बा कि ई त साधारण डिप्लोमेटिक शिष्टाचार हवे. अरे भाई ई कइसन शिष्टाचार ह जवन मुख्यमंत्रियन ला ना देखावल जाला. मतलब साफ बा कि राहुल के चीन यात्रा में कुछ ना कुछ खास जरुर बा.\nकैलाश मानसरोवर यात्रा खातिर खास तौर पर रोक बा कि एह यात्रा में हिन्दुवे जा सकेला आ पता ना तब राहुल कवना आधार पर एह यात्रा पर गइल बाड़न. महतारी के ईसाई होखला में कवनो सन्देह ना होखे के चाहीं. दादी के निकाह भइल रहुवे. बाप के मजहब का बारे में दावा से कुछ ना कहल जा सके. हँ हिन्दू में ई सुविधा जरुर बा कि एह में धर्मान्तरण के कवनो विधि विधान नइखे. बस रउरा कहि दीं कि हम हिन्दू हईं आ रउरा हिन्दू मान लीहल जाएब. दिक्कत तब आवेला जब ओह आदमी के जाति तय करे के होला. एह सूरत में ओकरा कुल खानदान में पुरनियन के जाति से फैसला हो सकेला. बाकिर कहे वाला त इहाँ ले कहेलें कि मोतीलाल के नाम नेहरु एह से पड़ल कि उनुका के नहर का किनार से पावल गइल रहुवे. एहसे एह पचरा में पड़ला के जरुरत नइखे. राहुल के कवनो जाति होखे जब बाँड़े रहे के बा त बाद में कवनो दिक्कते नइखे आवे वाला.\nबाकिर हिन्दू के जहर बतावे वालन का डंक से दूर रहला के जरुरत जरुरे बा.


स्पेस क्रिएटिव मीडिया के नया पहल…. – Anjoria\nपब्लिक रिलेशन (PR) का क्षेत्र में एगो नया सोच आ निशाना का साथ उतरल “स्पेस क्रिएटिव मीडिया”. भोजपुरी इंडस्ट्री के प्रमोशनल पैतरन के सही ट्रेक पर ले आवे के कोशिश में जुटल बा. एह दिसाईं एक डेग आगा बढ़ावत स्पेस क्रिएटिव मीडिया एगो म्यूजिक कम्पनी का साथे टाय-अप कइले बा जवना का तहत भोजपुरी फिलिमन के गीत-संगीत के वेब प्रोमोशन का ज़रिये बेसी से बेसी लोग तक चहुँपावल जाई.\nभोजपुरी फिलिमन के गीत-संगीत के महत्त्व केहू से छिपल नइखे. लेकिन आज नामी-गिरामी म्यूजिक कम्पनी सब भोजपुरी संगीत के शोषण करत बानी सँ आ इहे कारण बा कि बढ़िया से बढ़िया भोजपुरी संगीत एह म्यूजिक कंपनियन के कचड़ा के ढ़ेर बन के रह जात बाड़ी सँ. स्पेस क्रिएटिव मीडिया भोजपुरी संगीत के मिठास बेसी से बेसी लोग ले चहुँपा के ऊकरा के ओकर वाजिब हक दिआवे के तय कर लिहले बा. उम्मेद कइल जाव कि स्पेस क्रिएटिव मीडिया के एह नया पहल से भोजपुरी संगीत के एगो नया आयाम मिल पाई.


डेढ़ सौ डाक्टरन के डाक्टरी करे पर रोक – टटका खबर\nडेढ़ सौ डाक्टरन के डाक्टरी करे पर रोक\nसुप्रीम कोर्ट के आदेश का बाद देश के तीन गो मेडिकल कॉलेज से पास होके निकलल डेढ़ सौ डाक्टरन के प्रैक्टिस खातिर अयोग्य घोषित कर दिहल गइल बा. सुप्रीम कोर्ट के आदेश दिल्ली अउर पंजाब आ हरियाणा हाईकोर्टन के आदेश के पलट के आइल बा. सु्प्रीम कोर्ट कहले बा कि कवनो कॉलेज अपना मनमर्जी से सीट ना बढ़ा सके. ओकरा एह खातिर मेडिकल काउन्सिल आ भारत सरकार से आदेश लेबही के पड़ी. कोर्ट के कहना बा कि काउन्सिल से मिलल अनुमति के मान्यता ना मानल जा सके.\nTags: मेडिकल कॉलेज


गाजीपुर का तुलसीपुर में सड़क हादसा में चार लोग मरल – टटका खबर\nगाजीपुर जिला के तुलसीपुर में बियफे दुपहरिया एगो सूमो आ टेंपो के आमने सामने टक्कर हो गइल जवना चलते एगो औरत समेत चार लोग के मौत हो गइल. ददरी घाट हनुमान मंदिर के पुजारी राधेश्याम चौबे अपना पोता के मुंडन करा के विंध्याचल से सूमो से परिवार संगे लवटत रहलें जब तुलसीपुर का लगे एगो टेंपो से ई टक्कर भइल. टेंपो पर सवार चार लोग के मौत हो गइल जबकि सूमो पलटला का चलते ओह पर सवार लोग घवाहिल हो गइल.\nTags: गाजीपुर, तुलसीपुर


सुर संग्राम – Anjoria\nTag: सुर संग्राम\nसभ्य समाज के समर्पण के भाषा ह भोजपुरी\nअगस्त 3, 2014 Editor\n– ओमप्रकाश अमृतांशु जेकर आत्मा संगीत के रस के सराबोर होखेला उ मनुष्य भगवान के अतिप्रिय होखेला. एही से संगीत में शुद्वता आ शास्त्रीयता के महत्व होखेला. स्वर के उपासना,…\nसुर संग्राम में बिजली गिरावत अलका पहाड़िया\nमार्च 1, 2014 Editor\nउहे भइल जवन साईं बाबा टेलीफिल्म चहलें\nदिसम्बर 6, 2010 OmPrakash Singh\nपिछला शनिचर का दिने जब महुआ टीवी के रियलिटी शो “सुर संग्राम” के दूसरका सीजन से यूपी के प्रतिभागी मनोहर के बिदाई भइल त पता ना स्क्रिप्ट का मुताबिक आ…\nनवम्बर 26, 2010 OmPrakash Singh\nमहुआ टीवी के लोकप्रिय संगीत रियलिटी शो “सुरसंग्राम सीजन २” अब अपना आखिरी दौर में बा. यूपी आ बिहार से दू दू गो प्रतिभागी रह गइल बाड़न आ अब ओहि…\nशुक का दिने बिहार के प्रिया राज के विदाई का बाद भोजपुरी के लोकप्रिय चैनल महुआ टीवी के रियलिटी शो सुरसंग्राम के दूसरका सीजन में छह गो प्रतिभागी बाचल रहले.…\nफेर इतिहास दोहराई सुर संग्राम : ग्रांड फिनाले के होस्टिंग रविकिशन करीहें\nअक्टूबर 12, 2010 OmPrakash Singh\nपर साल अपना शो सुरसंग्राम से भोजपुरी के लोकप्रिय मनोरंजन चैनल महुआ एगो इतिहास रचले रहुवे जब लाखो दर्शकन का मौजूदगी में भोजपुरी के सदाबहार सुपर स्टार रवि किशन के…\nसितम्बर 18, 2010 OmPrakash Singh\nआजु के सुर-संग्राम-२ के साँझ भोजपुरिया नवहियन के दिल के धड़कन बनल सुपर स्टार पवन सिंह का साथ प्यार के अलग अलग रंग में रंगाइल रहे वाला बा. माहौल कुछ…


बढई-बढई खूँटा चीर खुँटवा में दालि बा, का खाईं का पीं, का लेके परदेश जाईं | जोगीरा\nHome भोजपुरी साहित्य भोजपुरी कथा-कहानी बढई-बढई खूँटा चीर खुँटवा में दालि बा, का खाईं का पीं, का...\nबढई-बढई खूँटा चीर खुँटवा में दालि बा, का खाईं का पीं, का लेके परदेश जाईं\nनानी दुवारे तरई बिछावत नेहा के बोलवली-“नेहा! मुन्हार होता ,आव$ दुवारे,तरई बिछवले बानी,बइठ$ तउलक रसोई बनेला।”नेहा घरमें से अउते कहली-त नानी कथ्था कहबू नँ?”नानी हामी भरि दिहली।’हँ’सुनते नेहा मीना के दुवारे दउरि गइली। ओन्ने काहाँ..ओन्ने काहाँ, नानी कहते रहि गइली।\nकुछू सोंचें कि एतने में नेहा चार- पाँच गो लइकन की साथे आके तरई पर बईठि गइली।नानी हँसे लगली-“इहे जुटान करे गइँलू ह?”तुफनिया कहलसि कि “ईहे कहली ह ईया कि चल जाँ हमार नानी कथ्था कहे जातड़ी।” “आच्छा त ई अकेल्ले ना सुनिहें संहतिया लोग चाहीं, त चुपचाप बइठ सो ,हल्ला ना होखे के चाहीं।”\n“हमनीं के हल्ला ना करब जा नानी ,अब तूँ कथ्था कह”-नेहा नानी के लगे घुसुकत कहली।” “हुँकारी परिह जाँ ना त ना कहेब”परब$जा न?अँहूवइह जा नति।”-नानी के पूछते सगरी लइका कहलें-“हँ..पारेब जा।” “त सून जा”-नानी कथ्था कहे लगली।ऊ एक लाइन कहें कि सब एक्के बेर बोलें सो-“हँ…हँ”—–\nएगो चिरई रहे। ऊ घूरा पर चरति रहे। चरते में एगो रहरी के दाना पउलसि।लेगइलि चकरी में दरे।लागलि दरे बाकिर एगो दलिया गिरल एगो गिरबे ना कइल, बहुते परयास कइलसि।\nगइलि बढई के लगे। कहलसि-“बढई-बढई खूँटा चीर खुँटवा में दालि बा,का खाईं का पीं , का लेके परदेश जाईं?”\nबढई कहलें-“हँह्…इनका खातिर हम जाईं खूँटा चीरे, ना जाएब।”\nचिरई अब का करो…गइलि राजा लगे।कहलसि-“राजा..राजा ! बढई डाँट।बढई ना खूँटा चीरे।खुँटवा में दालि बा ।का खाईं का पीं,का लेके परदेश जाईं?”\nराजा कहलें-“हँह्…इनका खातिर हम जाईं बढई के डाँटे, ना जाएब.. जा..।”\nचिरई बड़ी निरास भइलि।अब गइलि रानी लगे। कहलसि-“रानी..रानी ! राजा डाँट, राजा ना बढई डाँटें ,बढई ना खूँटा चीरे।खुँटवा में दालि बा।का खाईं, का पीं,का लेके परदेश जाईं?”\nरनियों कहली-“हँह्.. ईनका खातिर जाईं हम अपने राजा जी के डाँटे..ना जाएब..जा..।”\nचिरई का करो..अब गइलि सरफ लगे।कहलसि-“सरफ..सरफ! रानी डँस। रानी ना राजा डाँटे।राजा ना बढई डाँटे।बढई ना खूँटा चीरे खुँटवा में दालि बा।का खाईं का पीं,का लेके परदेश जाईं?”\nसरफ कहलें-“हँह्..इनकी खातिर जाईं रानी के डँसे, ना जाएब.. जा..।\nचिरई त बहुते निराश होखे बाकिर हार ना मानें। गइलि लाठी लगे कहलसि-“लाठी..लाठी !सरफ मार।सरफ ना रानी डँसे।रानी ना राजा डाँटे।राजा ना बढई डाँटे। बढई ना खूँटा चीरे।खुँटवा में दालि बा ।का खाईं ,का पीं,का लेके परदेश जाईं?”\nलाठी कहलस-“”हँह्..इनका खातिर जाई सरफ मारे।ना जाएब.. जा..।\nअब चिरई गइलि आगि लगे।कहलसि-“आगि..आगि!लउर जर।लउर ना सरफ मारे।सरफ ना रानी डँसे।रानी ना राजा डाँटे।राजा ना बढई डाँटे।बढई ना खूँटा चीरे।खुँटवा में दालि बा।का खाईं,का पीं,का लेके परदेश जाईं?”\nआगि कहली-“हँह्..इनका खातिर जाईं लाठी जरे। ना जाएब..जा..।”\nचिरई त बड़ी सोंच में परलि।गइलि समुन्दर लगे। कहलसि-“समुन्दर समुन्दर!आगि बुताव। आगि नाहीं लउर जरे। लउर ना सरफ मारे।सरफ ना रानी डँसे।रानीं ना राजा डाँटे। राजा ना बढई डाँटे। बढई ना खूँटा चीरे। खुँटवा में दालि बा। का खाईं,का पीं,का लेके परदेश जाईं?”\nसमुन्दर कहलें-“हँह्..इनका खातिर हम जाईं आगि बुतावे।ना जाएब..जा..।”\n“ई त बड़ी मुश्किल के बाति भइल्।अब का होई?”सोंचते चिरई गइलि हाथी के लगे। कहलसि-“हाथी हाथी! समुन्दर सोख। समुन्दर ना आगि बुतावे। आगि ना लाठी जरे। लाठी ना सरफ मारे।सरफ ना रानी डँसे।रानी ना राजा डाँटे। राजा ना बढई डाँटे। बढई ना खूँटा चीरे।खुँटवा में दालि बा।का खाईं,का पीं,का लेके परदेश जाईं?”\nहाथी कहलसि-“हँह्..इनकी खातिर जाईं समुन्दर सोखे।ना जाएब..जा..।\nअब चिरई गइलि बवँरि लगे।कहलसि-“बवँरि बवँरि!हाथी छान।हाथी ना समुन्दर सोखे।समुन्दर ना आगि बुतावे।आगि नाहीं लाठी जरे।लाठी ना सरफ मारे।सरफ ना रानी डँसे।रानी ना राजा डाँटे।राजा ना बढई डाँटे।बढअई ना खूँटा चीरे।खुँटवा में दालि बा।का खाईं,कापीं,का लेके परदेश जाईं?\nबवँरि कहलसि-“हँह्..इनका खातिर जाईं हम हाथी छानें।ना जाएब..जा..।”\nअब चिरई गइलि मूँसे लगे।कहलसि-“मूँस मूँस !बवँरि काट।बवँरि ना हाथी छाने।हाथी ना समुन्दर सोखे। समुन्दर ना आगि बुतावे।आगि नाहीं लाठी जरे।लाठी ना सरफ मारे।सरफ ना रानी डँसे।रानी ना राजा डाँटे।राजा ना बढई डाँटे।बढई ना खूँटा चीरे।खुँटवा में दालि बा।का खाईं,का पीं,का लेके परदेश जाईं?”\nमुँसवा कहलसि-“हँह्..इनका खातिर जाईं हम बवँरि काटे।ना जाएब ..जा।”\nचिरई हारि-पाछि के गइल बिलारि लगे।कहलसि-“बिलारि बिलारि!मूँस धर।मुसवा ना बवँरि काटे।बवँरि ना हाथी छाने।हाथी ना समुन्दर सोखे।समुन्दर ना आगि बुतावे। आगि नाहीं लाठी जरे।लाठी ना सरफ मारे।सरफ ना रानी डँसे।रानी ना राजा डाँटें।राजा ना बढई डाटें।बढई ना खूँटा चीरे।खुँटवा में दालि बा।का खाईं,का पी,का लेके परदेश जाईं?”\nबिलारि त मूँस के जोहते रहे।कहलसि-“चल बताव,कहाँ बा मूँस जवन बाति नइखे मानत।”\nचिरई बिलारि के मूँसे लगे लेगइलि।बिलारि के देखते मूँस हाथ जोरि के कहलसि-(गा के)\nहमके धर-ओर जनि केहू कोई। हम बवँरि काटबि लोई।।\nतीनूँ मिलिके गइलें बवँरि लगे।बवँरि देखते कहलसि-\nहमके काट-ओट जनि केहू कोई। हम हाथी के छानबि लोई।।\nअब सब जानें हाथी लगे गइलें।\nहाथी देखते कहलसि-\nहमके छान-ओन जनि केहू कोई।\nहम समुन्दर सोखबि लोई।।\nहाथी सबके संहे चलली समुन्दर सोखे।समुन्दर कहलें-\nहमके सोख-ओख जनि केहू कोई।\nहम आगि बुताएब लोई।।\nसमुन्दर चललें आगि बुतावे।\nदेखते आगि कहली-\nहमके बुताव-उताव जनि केहू कोई।\nहम लउरि जरबि लोई।।\nआगि चलली लउर जरे।लउर कहलें-\nहमके जरे -ओरे जनि केहू कोई।\nहम सरफ मारबि लोई।।\nसबकी संहे लाठी चललें सरफ के मारे।सरफ डेरात् कहलें-\nहमके मार-ओर जनि केहू कोई।\nहम रानी के डँसबि लोई।।\nसरफ चललें रानी के डँसे।देखते रानी कहली-\nहमके डँस-ओसँ जनि केहू कोई।\nहम राजा के डाँटबि लोई।।\nरानी पहुँचली राजा के डाँटे।राजा कहलें हमके डाँट-ओंट जनि कहू कोई।\nहम बढई के डाँटबि लोई।।\nसब लोग के साथे राजा जब पहुँचले बढई के डाँटे त बढई हाथ जोरि के कहलें-\nहमके डाँटे-ओटे जनि केहू कोई।\nहम खूँटा के चीरबि लोई।।\nएतना कहिके जब बढई बँसुला से खूँटा चिरलें कि ओहिमें से दुसरको दालि गिरि गइल।चिरई एतना मेहनत,दउर-धूप क के दालि पा के बहुत खुश भइलि आ फुर्र …..से अकाशे उड़ि गइल।कथ्था केइसन रहल ह?”-नानी कथ्था ‘सुनत लइकन ‘ से पुछली।सब लइका कहे लगलें निम्मन रहल ह..निम्मन रहल ह कि नेहा कहली-” अब दूसर कह।\n“नानी कहली-“सब एके दिनें…?हऊ देख मुनवा अँहूँवाता।अब अपना -अपना घरे जा जाँ,आ तूँ नेहा चल रसोई हो गइलबा।खा के सुत्ते के बा।…चल।\nदेखीं: भोजपुरी के पुरनका फिलिम\nबढई-बढई खूँटा चीर खुँटवा में दालि बा\nमाया शर्मा जी\nपिछला लेखखदेरन के पाठशाला : जलोटा के लोटा में पेट्रोल के आग\nअगिला लेखरवि सिंह जी के लिखल आपन पहचान\nदिनेश लाल यादव के साथ मधुरा मूवीज़ की पहली भोजपुरी फिल्म...


ब्लॉग - विकिपीडिया\n"ब्लॉगर" इहाँ अनुप्रेषित बाटे। गूगल के सर्विस खातिर, देखल जाय ब्लॉगर (सर्विस)।\nब्लॉग (अंगरेजी: blog, मूल शब्द weblog के छोट रूप) अइसन वेबसाइट होला जेह पर कौनों ब्यक्ति अपना इन्ट्रेस्ट के बिसय पर चर्चा-परिचर्चा चाहे जानकारी देवे वाली चीज समय-समय पर लिखे ला आ ई वेबसाइट सभ वल्ड वाइड वेब पर छपे लीं। समय-समय पर, डायरी में दर्ज करे वाला लिखाई नियर, ई लेख सभ के पोस्ट कहल जाला आ ई आमतौर प उल्टा क्रम में देखलाई पड़े लें; मने की नया पोस्ट ब्लॉग के पन्ना पर सभसे ऊपर लउके लें। एह पोस्ट सभ में खाली पाठ (टेक्स्ट) के रूप में लिखल सामग्री हो सके ला हालाँकि, अक्सरहा इनहना में फोटो, बीडियो आ दुसरे वेबसाइट के चाहे अपने ब्लॉग के दुसरे पोस्ट आ पन्ना सभ के लिंक शामिल कइल गइल होला। ब्लॉग लिखे का काम के चाहे एह क्रिया के ब्लॉगिंग कहल जाला। अइसन लिखाई करे वाला लोग के ब्लॉगर कहल जाला।\nब्लॉगिंग के चलन नब्बे के दशक में शुरू भइल आ एह शुरुआती दौर में ब्लॉग सभ के केहू एकही ब्लॉगर के लिखल चीज होखे। बाद में कई-लेखक वाला ब्लॉग (मल्टी-ऑथर ब्लॉग, एम्एबी) के शुरुआत भइल। अब अइसनो ब्लॉग बाड़ें जे कई लेखक लोगन आ संपादक लोग के टीम द्वारा लिखल आ मेंटेन कइल जालें।\nब्लॉग, आपन निजी वेबसाइट बना के लिखल जा सके लें। एकरे अलावा कई गो ब्लॉगिंग वेबसाइट बाड़ी जे ब्लॉग लिखे आ छपावे के प्लेफार्म के रूप में काम करे लीं। इनहन के सदस्यता ले के इनहना पर आपन निजी ब्लॉग लिखल जा सके ला। वर्डप्रेस, ब्लॉगर आ टेक्नोराती नियर कुछ ब्लॉगिंग वेबसाइट सभसे परसिद्ध बाड़ीं। कई गो अइसनो वेबसाइट आ सोशल मीडिया साइट बाड़ीं जिनहन पर सीमित साइज के छोट-छोट पोस्ट कइल जा सके ला; अइसन ब्लॉगिंग के माइक्रोब्लॉगिंग कहल जाला। टंबलर आ ट्विटर अइसने माइक्रोब्लॉगिंग वेबसाइट बाड़ीं। एकरे आलावा फेसबुक आ इंस्टाग्राम नियर सोशल मीडिया प्लेटफार्म पर रेगुलर लिख के पोस्ट करे के भी ब्लॉगिंग में गिनल जा सके ला।\n2 प्रकार भा किसिम\n2.1 बिधा अनुसार ब्लॉग\nअंग्रेजी के टर्म वेबलॉग (weblog) के रचना जॉर्न बार्जर (Jorn Barger) द्वारा 17 दिसंबर 1997 के कइल गइल रहल। एही के छोट रूप ब्लॉग (blog) के शुरुआत पीटर मेरहोल्ज़ (Peter Merholz) कइलें जे मजाके-मजाक में weblog शब्द के दू हिस्सा में तूर दिहलें आ वी ब्लॉग (we blog) कहलें (जेकर मतलब भइल हमनी के ब्लॉग करी लें) आ एह टर्म के अपना निजी ब्लॉग वेबसाइट Peterme.com पर अप्रैल भा मई 1999 में साइडबार में लगवलें। एकरे कुछे समय बाद, पाइरा लैब्स के इवांस विलियम्स एह शब्द के इस्तेमाल नाँव आ क्रिया दुनों के रूप में कइलें (ब्लॉग करे के मतलब आपन ब्लॉग के एडिट करे चाहे अपना वेबलॉग पर कुछ पोस्ट करे के अरथ में) आ नया शब्द ब्लॉगर के ईजाद कइलें जेकर संबंध पाइरा लैब्स के ब्लॉगर नाँव के प्रोडक्ट से रहल; एह तरीका से ब्लॉग आ अइसन जुड़ल शब्द पापुलर भइलें।\nसभसे सुरुआती कामर्शियल ब्लॉग 1995 में टाइ इंक (Ty, Inc.) द्वारा अस्तित्व में आइल जे एगो बिजनेस-से-उपभोक्ता (business to consumer) वेबसाइट रहे, ई एक नया खंड शुरू कइलस जेकर नाँव ऑनलाइन डायरी (Online Diary) रहल। एह में होखे वाली एंट्री सभ के बीनी बेबीज़ नाँव से सभसे बेहतरीन प्रोडक्ट के चुनाव द्वारा अपडेट कइल जाय आ वेबसाइट के विजिट करे वाला उपभोक्ता लोग एह पर महीनावार वोटिंग करे।\nप्रकार भा किसिम\nब्लॉग किसिम-किसिम के, मने की कई प्रकार के, हो सके लें। आज के समय में जहाँ कई अरब ब्लॉग ऑनलाइन पब्लिश हो रहल बाड़ें, इनहना में बहुत सारा ब्लॉग अइसनो बाड़ें जिनाहन के कौनों एगो कटेगरी में ना रखल जा सके ला। इनहन के किसिम चाहे परकार में बाँटे के आधार अलगा-अलगा हो सके ला आ कई गो ब्लॉग जहाँ खुद के बिबरन में आपन कटेगरी चाहे किसिम बतावे वाला हो सके लें ओहिजे अइसन ब्लॉग हो सके लें जे एकही साथे कई बिधा में आ कई कटेगरी में गिनल जा सकें।\nनब्बे के दशक के अंत में, जब ब्लौगिंग के बिस्तार तेजी से होखत रहल, मुख्य रूप से दू किसिम के ब्लॉग रहलें: पर्सनल डायरी नियर लिखल जाए वाला आ दुसरे इस्टोरी सभ के बारे में लिखल जाए वाला। हालाँकि, 2004 के एगो अध्ययन में तीन किसिम के ब्लॉग गिनावल गइल: फिल्टर ब्लॉग - जेह में दुसरे वेबसाइट सभ के लिंक के बिसय आ पसंद के हिसाब से फिल्टर क के पढ़े वाला ले चहुँपावल जा सके, पर्सनल ब्लॉग - जे केहू ब्यक्ति के निजी अनुभव भा बिचार, संस्मरण आ रोज के कामकाज के डायरी नियर लिखल पोस्ट से बनल होखें, आ नॉलेज ब्लॉग - जे बिबिध बिसय पर जनरल तरीका से चाहे अपना-अपना बिसेस बिसय पर जानकारी देवे वाली आ ज्ञान बढ़ावे वाली पोस्ट करें।\nनीचे ब्लॉग सभ के बिबिध किसिम के एगो बिबरन संछेप में दिहल जा रहल बाटे:\nपर्सनल भा निजी ब्लॉग\nसामूहिक (ग्रुप) ब्लॉग\nबिधा अनुसार ब्लॉग\n↑ "After 10 Years of Blogs, the Future's Brighter Than Ever". Wired. 17 दिसंबर 2007. पहुँचतिथी5जून 2008.\n↑ "It's the links, stupid". The Economist. 20 अप्रैल 2006. पहुँचतिथी5जून 2008.\n↑ Merholz, Peter (1999). "Peterme.com". इंटरनेट आर्काइव. ओरिजनल से October 13, 1999 के पुरालेखित. पहुँचतिथी5जून 2008.\n↑ Kottke, Jason (26 अगस्त 2003). "kottke.org". पहुँचतिथी5जून 2008.\n↑ Origins of "Blog" and "Blogger" Archived3November 2014वेबैक मशीन पर ., American Dialect Society Mailing List (20 अप्रैल 2008).\n↑ Bissonnette, Zac (2015). "The $12-per-hour Sociology Major Who Made Ty WarneraBillionaire". The Great Beanie Baby Bubble: Mass Delusion and the Dark Side of Cute. पेंग्विन बुक्स. पप. 107–121. ISBN 978-1591846024.\n↑ 7.0 7.1 7.2 Farkas, Meredith G. (2007). Social Software in Libraries: Building Collaboration, Communication, and Community Online (English में). Information Today, Inc. ISBN 978-1-57387-275-1. पहुँचतिथी9दिसंबर 2021.\nविकिमीडिया कॉमंस पर संबंधित मीडिया Blogs पर मौजूद बा।\nबी॰एन॰एफ॰: cb13601021t (data)\n"https://bh.wikipedia.org/w/index.php?title=ब्लॉग&oldid=701330" से लिहल गइल\nएह पन्ना पर आखिरी बेर संपादन9दिसंबर 2021 के 16:51 बजे भइल रहल।


हिंदुत्व आ नार्वे में भइल खून खराबा के नाता – Anjoria\nजुलाई 29, 2011 खून खराबा, हिंदुत्व\nहालही में नार्वे का राजधानी ओस्लो में 32 साल के ब्रेविक धमाका कर के 80 आदमी के जान ले लिहलसि. मीडिया में कहल गइल कि ऊ दक्षिणपंथी विचारधारा का आवेश में रहुवे, माने कि ऊ हिंदुत्व के विचारधारा के आवेश में रहुवे. अइसन खबरन से हिंदुत्व का बारे में सुसंगत सोच राखेवाला लोग के बहुते तकलीफ भइल आ उनुका सोचे में दिक्कत भइल कि आखिर अइसन कइसे भइल आ काहे भइल ? जहां ले ब्रेविक के सवाल बा त एह खून खराबा से पहिले ओकरा सनक से ना त आसपास के समाज वाकिफ रहल ना पुलिसे के कवनो अइसन अनेसा रहल. एह घटना के बाद सरकारी जांच आ निजी खोज से पता चलल कि ऊ आदमी पिछला कुछ समय से एह सनक का गिरफ्त में रहल आ एकरा बारे में केहू के कुछ मालूम ना भइल. ऊ बहुते दिन से कई वेब साइटन पर आपन विचार बतावत लिखत रहुवे.\nमनोवैज्ञानिकन के कहना बा कि सनक कुछ त अपना भीतर पनपेले आ कुछ बाहर के भड़काऊ तत्व से प्रोत्साहित होले. बाहरी भड़काऊ तत्व अकसरहा अइसन विचार के गलत दिशा का ओरि मोड़ देले. ब्रेविको के मनोवृत्ति कुदरत के एह नियम से अलग नइखे. बढ़िया पढ़ाई का बावजूद ब्रेविक के दिलोदिमाग में सनक अउर बेसिरपैर के विचार जनम लिहलसि आ इंटरनेट के माध्यम से दोसरा देशन के धर्म अउर संस्कृति से सीधा सम्पर्क होखला का बावजूद ओकरा सनक आ विवेकहीनता में कमी ना भइल.\nब्रेविक के एह अविवेकपूर्ण विचारधारा के भड़कावे वाला तत्वन में इस्लामविरोधी कट्टर हिंदुत्व विचारधारो एगो तत्व रहल. ओकरा भीतर दु तरह के विचारधारा रहुवे. पहिला त इस्लाम विरोधी आ दोसरका इस्लाम से बढ़त खतरा के अनदेखी करे वालन के इस्लाम के प्रति उदारता से उपजल खीस. हालांकि ई दुनु काल्पनिक रहे आ हकीकत से एकर कवनो लेना देना ना रहल. ई विचारधारा ठीक वइसने बा जइसे कवनो बच्चा के अन्हार में भूत के डर लागेला. इस्लाम से उपजे वाला काल्पनिक खतरा के भय शायद ब्रेविक के कट्टर हिंदू संगठन आ कट्टर आदर्श के साइबर दुनिया में पहुंचा दिहलसि. ऊ पहिले से तय मानिये चुकल रहुवे कि इस्लाम खतरनाक ह आ एह पृष्ठभूमि में जब ऊ वेब का दुनिया में कट्टर हिंदू संगठनन के ओह लेखन से दुचार भइल, जवना में मुसलमानन का हाथे हिंदुवन के सतावल जाये आ मुसलमानन के अवैध घुसपैठ के झूठ-साँच किस्सा रहल. ऊ एह लेखन के इस्लाम के खराब होखल साबित करे वाल विषयनिष्ठ विश्लेषण माने लागल.\nअइसना में एह निष्कर्ष पर चहुँपल गलत होई कि हिंदुत्व विचारधारा खातिर ओकर चोंचलेबाजी ओकरा भीतर पनपत इस्लामविरोधी खीस के भड़का दिहलसि. एहसे उलट लागत त इहे बा कि ऊ हिंदुत्ववादी वेब साइटन पर से पढ़ल विचारन का रोशनी में अपना खुद के विश्लेषण के सही माने लागल. हमनीओ का अपना देश गुजरात अउर अयोध्या में भीड़ के सनक देख चुकल बानी. बाकिर कवनो एगो अकेला आदमी के सनक के अइसन उदाहरण अबही ले देखे के नइखे मिलल. प्रतिबद्धता का सहारे भीड़ के सनक पर काबू राखल जा सकेला. ई दोसर बाति बा कि अपना देश में अयोध्या अउर गुजरात जइसन सामूहिक सनक के घटनन पर काबू ना कइल जा सकल. एकर कारण ई रहे कि तब ओहिजा के सरकार ओकरा पर काबू कइल चाहते ना रहली सँ. जहाँ ले कवनो अकेला आदमी के सनक के सवाल बा त कवनो सरकार चाहे ऊ कतनो प्रतिबद्ध काहे ना होखे, ओकरा पर काबू ना कर सके. एह जानकारी में हिंदुत्व भा कवनो मजहब के प्रचार करे वालन के गंभीरता से सोचे के चाहीं.


समर स्पेशल रेलगाड़ी – टटका खबर\nगरमी के छुट्टी के भीड़ निपटावे ला अहमदाबाद लखनऊ का बीच समर स्पेशल पहिला अप्रेल से २६ जून का बीच हर हफ्ता चलल करी. अहमदाबाद से सोमार के दिन में साढ़े एगारह बजे खुली आ लखनऊ अढ़ाई बजे रात में चहुँपल करी. एने से बुध का दिने रात में अढ़ाई बजे खुली आ अहमदाबाद बियफे के सात बजे सबेरे चहुँपल करी.\nदिल्ली आ छपरा का बीच समर स्पेशल ७ अप्रेल से १ जुलाई का बीच दिल्ली से सोमार के दुपहिरया अढ़ाई बजे खुलल करी आ छपरा अगिला दिने एगारह बजे चहुँपी. लवटान में छपरा से अतवार का दिने साँझ चार बजे खुली आ दिल्ली अगिला दिने साढ़े बारह बजे दुपहरिया में चहुँपी. एकर ठहराव गाजियाबाद, मोरादाबाद, बरेली, लखनऊ, शाहगंजम खोरासन रोड, आजमगढ़, मुहम्मदाबाद, मऊ, आ बलिया में होखल करी.\nआनन्द विहार दिल्ली से गोरखपुर का बीच समर स्पेशल हफ्ता में तीन दिन चली. आनंद विहार से हर बुध, शूक आ अतवार के साँझ सात बजे खुले वाली ई रेलगाड़ी गोरखपुर से मंगल, बियफे, आ शनिचर के लवटल करी.\nTags: समर स्पेशल


प्रो. बलभद्र के आलोचना-दृष्टि – भोजपुरी साहित्य सरिता\nभोजपुरी साहित्य में आलोचना विधा विकासशील बा।भोजपुरी आलोचना में मैदान खाली बा।एह दिसाईं ढेर परती-पराँत बा।एह दिसाईं बहुते मेहनत के दरकार बा।एह स्थिति में सर्व भाषा ट्रस्ट, नई दिल्ली द्वारा सद्यः प्रकाशित डॉ बलभद्र के आलोचना पुस्तक”भोजपुरी साहित्य:हाल-फिलहाल”भोजपुरी आलोचना विकसित करे के दिसाईं उल्लेखनीय कृति बा।माईभाषा में शिक्षा के जरूरत अब राजपाट भी महसूस कर रहल बा।5अगस्त,2021के द हिंदू में उपराष्ट्रपति वेंकैया नायडू के माईभाषा में शिक्षा के महत्व के प्रसंग में एगो लेख:”ए लैंग्वेज लैडर फॉर एन एडुकेशन रोडब्लॉक” (शिक्षा मार्ग खातिर शिक्षा के सीढ़ी)प्रकाशित भइल बा।तकनीकी शिक्षा के अखिल भारतीय परिषद् के फैसला बा कि नयी शिक्षा नीति के तहत एगारह राज्यन में बी. टेक प्रोग्राम माईभाषा में होइ।माने माईभाषा के महत्व उपरी स्तर पर बुझा रहल बा।राजनीतिक आजादी त मिलल, भाषाई औपनिवेशिक मानसिक गुलामी से आजादी बाकी बा।चीन में उच्च शिक्षा मंडारिन भाषा में संभव बा, भारत में ना।जापान में जापानी, रूस में रूसी, जर्मनी में जरमन, फ्रांस में फ्रेंच भाषा में उच्च शिक्षा देल जा रहल बा, अँग्रेजी के वोहिजा कामे भर काम बा, बाकी भारत में राजपाट पर अँग्रेजी लॉबी हाबी बा।अपना माईभाषा के उन्नयन के दायित्व भाषा विशेष के लेखक का प्रकाशक आ पाठक के बा।एह दृष्टि से प्रो. बलभद्र के सद्यः प्रकाशित पुस्तक:”भोजपुरी साहित्य:हाल-फिलहाल”के स्वागत होखे के चाहीं।\nउल्लेख्य पुस्तक के विषय-वस्तु\nकवनो साहित्य फलक बहुत विस्तृत होला जवना में कविता, कहानी, उपन्यास,लघु उपन्यास, नाटक, निबंध, जीवनी, आत्मकथा, डायरी, संस्मरण, यात्रा-संस्मरण, व्यंग्य, समीक्षा, आलोचना, रिपोर्ताज़ आदी सबकुछ समाहित बा।”भोजपुरी साहित्य:हाल-फिलहाल”में आलोचक डॉ बलभद्र अपना के भोजपुरी कहानी से कविता तक के विवेचना तक सीमित रखले बाड़न।अपवाद स्वरूप एगो लघु उपन्यास के चरचा बा आ एगो कथेतर गद्य पर लेख समाहित बा।इ एगो पुस्तक के सीमा भी हो सकेला।\nविवेचित पुस्तक में मात्र25गो आलेख संकलित बा।भोजपुरी कहानी विधा पर मात्र छव गो आलेख बा।”भोजपुरी कहानी के फिलहाल”एगो उल्लेखनीय आलेख बा जवन पहिला आलेख बा।एह में अनेक भोजपुरी कहानियन के विश्लेषण बा।किताब में कवनो भूमिका नइखे।’भोजपुरी के महिला कहानीकारन के कहानी ‘दूसर लेख बा।बाकी’कथा गइल बन में’प्रेमशीला शुक्ल के कहानी-संग्रह’जाए के बेरिया’के भूमिका ह।’गाँव के भीतर गाँव’के बारे में”वरिष्ठ कथाकार अशोक द्विवेदी के कहानी-संग्रह के समीक्षा ह जवन’भोजपुरी सम्मेलन पत्रिका’के फरवरी-मार्च,2000अंक में प्रकाशित रहे।दू दसक से बेसी हो गइल एह कहानियन के रचना भइला।’कहानी में सवाल-जबाब के तर्ज में’कथाकार सुरेश काँटक के कहानी-संग्रह’समुंदर सुखात बा’के समीक्षा ह जवन’समकालीन भोजपुरी साहित्य के अंक-17में, सन्2002में छपल बा।एगो आलेख’बटोहिया’के कहानी अंक के समीक्षा ह जवन’पाती’के जनवरी-मार्च,1997में प्रकाशित बा।माने24बरिस पहिले के कहानियन के समीक्षा।आलेख’बेओरचले ना खटिया काम जोग ना कहानी’,19-20सितंबर,2015के भोपाल(मध्यप्रदेश)में भोजपुरी साहित्य अकादमी, मध्यप्रदेश द्वारा आयोजित कार्यक्रम’भोजपुरी कहानी:पाठ एवं विमर्श’पर रपट ह जवना में डॉ बलभद्र शामिल रहन।अइसे त भोजपुरी कहानी के इतिहासे1948से शुरू होता, त एह में जे बा तवन सब हाले फिलहाल के बा।\nरामनाथ पाण्डेय के’बिंदिया’1956में छपल रहे।इ भोजपुरी के पहिला उपन्यास ह।भोजपुरी कथा साहित्य के उद्भव विकास’नामके लेख में वरिष्ठ साहित्यकार कन्हैया सिंह’सदय’सन्2010तक53गो भोजपुरी उपन्यासन के सूची पेश कइले बानीं जवना में भगवती प्रसाद द्विवेदी के लघु उपन्यास ‘साँच के आँच’भी शामिल बा।विवेच्य पुस्तक में इहे एगो उपन्यास के समीक्षा शामिल बा:’कवन दिशा में’।भोजपुरी साहित्य के हाल फिलहाल के संदर्भ में विशेष तौर पर उपन्यास विधा में इहे एगो उपन्यास के चरचा के औचित्य नइखे बुझात।इ आलोचक के व्यक्तिगत मजबूरी हो सकेला आ सिस्टम के व्यवस्थागत दोष भी।\nभोजपुरी कविता के संदर्भ में एगारह गो छोट-बड़ लेख-समीक्षा किताब में संकलित बा: कविता के भीतर के बतकही, भोजपुरी कविता:साँच कहे के बान, भोजपुरी जनगीत, मोती बी ए के काव्य-दृष्टि, किसान कवि बावला, पी चंद्रविनोद के गीत:तनी गुनगुनात, गीत में परिवेश के आलोचना:जतने मुखर ओतने मौन(आनंद संधिदूत),बृथा नइखे व्यथित के व्यथा(बैजनाथ दुबे’व्यथित’),शारदानंद जी के’बाकिर’,कन्हैया पाण्डेय की कविताई,’कविता ‘के गजल अंक के समीक्षा।एह छोटहन सूची में सात गो लेख सात गो प्रिय कवियन के कविता-संग्रहन के समीक्षा बा एह सात कविता-संग्रहन के समीक्षा से भोजपुरी कविता के हाल फिलहाल के तसवीर उभरल मुश्किल बा।भोजपुरी भाषा के प्रति राजपाट के रवैया अनुकूल नइखे, तबो एह विपरीत परिस्थितियन में भोजपुरी आलोचना संसार के फलक के विस्तार देवे के डॉ बलभद्र के संकल्प सराहनीय बा।ऊहाँ के हिंदी आ भोजपुरी दूनों मोरचा पर सक्रिय बानीं जइसे डॉ विवेकी राय जी(जनम:19नवंबर,1924,निधन:22नवंबर,2016)हिंदी भोजपुरी दूनों में समभ्यस्त रहीं।आजो कुछ वइसन नाम बा।\nडॉ बलभद्र के आलोचना-दृष्टि\nआलोचक डॉ बलभद्र के संवेदना मेहनतकश भूमिहीन किसान आ मजूर वर्ग के साथे विशेष बा।उनुकर जुड़ाव आ लगाव भोजपुर के क्रांतिकारी किसान आंदोलन से रहल बा।भारतीय संविधान में समाजवादी समतावादी लोकतान्त्रिक गणराज्य के स्थापना के सपना के अंगीकार कइला के बादो ना जमींदारी मेटल ना सामंती प्रवृत्ति मेटल।पुरनका सामंत बड़ले बा तबले नवका सामंत परिदृश्य में आ गइल।बलभद्र के दृष्टि में रचनात्मक साहित्य के ऐतिहासिक कार्यभार बा जे ऊ एह सामाजिक-राजनीतिकयथार्थ के संदर्भ में साहित्य के हर विधा में रचना करे।एह तरह के रचनाशीलता डॉ बलभद्र के भोजपुरी कथाकार सुरेश काँटक, अशोक द्विवेदी, तैयब हुसैन’पीड़ित’,भगवती प्रसाद द्विवेदी, कृष्णानंद कृष्ण, रामदेव शुक्ल, रमाशंकर श्रीवास्तव(दिवंगत),डॉ कमलाकर त्रिपाठी, रामलखन विद्यार्थी,),प्रकाश उदय, जितेन्द्र कुमार, सुमन कुमार सिंह, अनीश श्रीवास्तव, आदित्य नारायण आदी के कहानियन में मिलत बा।आलोचक के मोताबिक उपरोक्त कहानीकारन के कहानियन में किसान-संघर्ष के चेतना बा।बलभद्र भारतीय समाज में स्त्री उत्पीड़न से मर्माहत बाड़न।कथाकार अशोक द्विवेदी के कहानियन में स्त्री उत्पीड़न के परदाफाश बा।उनुकर’पोसुआ’कहानी में सामंती उत्पीड़न के दास्तान बा।सुमन कुमार सिंह के’घनचक्कर’कहानी में एगो स्त्री-पक्ष बा।विष्णुदेव तिवारी के’गुरिया साहु के गाँव’में स्त्री पक्ष बा।कवि-कथाकार प्रकाश उदय के लमहर कहानी’कथा सतनैरना के आठवाँ अध्याय’में विधवा पंडिताइन के अद्भुत आधुनिक चरित्र बा।सवर्ण समाज के विधवा पंडिताइन मुक्त नारी चेतना के प्रतीक बाड़ी।उ सामंती परिवेश के चउकठ लाँघ के तथाकथित अछूत श्रेणी के स्त्रियन संगे उठ बइठ करत बाड़ी।\nडॉ बलभद्र के आलोचना के एगो खूबी बा कि ऊ भोजपुरी आलोचना के झाल बजावेवाली आलोचना के अतिक्रमण करत बाड़न।रचना में कतहीं कथ्यगत झोल झाल बा त उ बेहिचक रेखांकित करत बाड़न, कथाकार उनकर सुपरिचिते काहे ना होखसु।विष्णुदेव तिवारी के’गुरिया साहु के गाँव’कहानी से बेसी बढ़िया उनुकर कहानी’ओरचन के खटिया’लागतबिया काहे कि ऊ’व्यवहारिक’बिया।हालांकि ऊ बतावत नइखन कि कहानी में व्यवहारिकता का होला?’गुरिया साहु के गाँव के शिल्प उनका कोलाज जइसन लागता।कथा शिल्प में ऊ नया प्रयोग के पक्षधर नइखन।जनवादी चेतना के आलोचक प्रयोग से काहे घबरात बा?इ बात बा कि कहानी भा कविता के विश्लेषण बेबाक ढ़ंग से करत बाड़न, कवनो लल्लो-चप्पो ना।दिवंगत कृष्णानंद कृष्ण के चर्चित कहानी’कालो दी’के बारे में बलभद्र के टिप्पणी बा:’कालो दी के हत्या के बाद, मठ के ढहते ई पुरा संघर्ष पता ना कहवाँ दो उधिया-विला जात बा।जबकि बिहार में, भोजपुर में अब एह तरह के आंदोलन के आपन एगो जनाधार बा, निरंतरता बा।एह कहानी के मूल में संघर्ष कम समझौता जादे बा।’उनका कथाकार बरमेश्वर सिंह के कवनो कहानी पसंद नइखे।प्रो ब्रजकिशोर के कहानी’एगो आउर अभिमन्यु’नक्सलवादी गंभीरा साव के पुलिस हिरासत में मौत पर आधारित बा।बाकी इ कहानी के उल्लेख बलभद्र नइखन करत।\nबलभद्र लिखत बाड़न:’भोजपुरी में साँच कहल जाए त, कहानी के कमी बा उहो में बढ़िया कहानी के त आउर(पृष्ठ25 )।’उ आगे लिखत बाड़न:’रचनाकार खातिर ई जरूरी होला कि ऊ बद्धदायरा के बाहर आवे’।’बद्धदायरा’के ऊ व्याख्यायित नइखन करत।एगो अस्पष्टता रहि जाता।लव शर्मा प्रशांत के कहानी’दो हंसों का जोड़ा बिछड़ गयो रे’पर बेधक टिप्पणी बा।ओकरा बरक्स नरेन्द्र शास्त्री के कहानी’कुजतिहा’सार्थक बिया।अंकुश्री के कहानी’कनफूल’सफल कहानी बिया।रामदेव शुक्ल के कहानी’तिसरकी आँख के अन्हार’,’जरसी गाय के बछरू’,’सुग्गी’पर सकारात्मक टिप्पणी बा।\nविवेच्य पुस्तक में’भोजपुरी महिला कथाकारन के कहानी’पर एगो अलग से आलेख बा।एह में रूपश्री, प्रेमशीला शुक्ल, चंद्रकला त्रिपाठी, चंद्रमुखी वर्मा, उषा वर्मा, डॉ मधु वर्मा, मधु वर्मा, आशा श्रीवास्तव, आशारानी लाल, नीहारिका, सीमा स्वधा, इलारानी गुप्ता, शांति देवी, किरण श्रीवास्तव, उषारानी मिश्र, सुमन सिंह के कहानियन के सार्थक विश्लेषण बा।।\nकविता खण्ड में”कविता के भीतर के बतकही”आ”भोजपुरी कविता:साँच कहे के बान”आ”भोजपुरी जनगीत”उल्लेखनीय बा।एह सब में भोजपुरी के आदि कवि कबीर, आधुनिक कवि भिखारी ठाकुर, रमाकांत द्विवेदी रमता, रघुवीर नारायण, दुर्गेन्द्रअकारी, तैयब हुसैन’पीड़ित’,विजेन्द्र अनिल, गोरख पाण्डेय, प्रकाश उदय, हरीन्द्र हिमकर, चंद्रदेव यादव, सुरेश काँटक, आनंद संधिदूत के विस्तृत चरचा बा।\nआलोचक बलभद्र के प्रतिपादन बा कि’भोजपुरी कविता के पहचान एक लेखा गाँव के कविता के रूप में बा।…..भोजपुरी कविता सही माने में रिश्ता-नाता के कविता ह, ओकर स्पष्ट उचार(पृष्ठ62)आसिफ रोहताश्वी, सुरेन्द्र कुमार सारंग, कमलेश राय, उदय प्रताप हयात, अक्षय कुमार पाण्डेय, मिथिलेश गहमरी, जितेन्द्र कुमार, आदी कवियन के उल्लेख बा।कवि के कवितन के प्रवृत्तियन के विश्लेषण नइखे।\nभोजपुरी जनगीत के प्रसंग में डॉ बलभद्र के कथन बा कि”जनगीत वाम जनवादी राजनीति के सांस्कृतिक अभियान के जरूरी हिस्सा ह।….पहिले से जवन गीत, लोकगीत रहे, तवना के नया दिशा, चेतना आ एगो अभियान मिल गइल।’\n‘भोजपुरी साहित्य:हाल-फिलहाल”के प्रस्तुति दू खंड में रहीत–(1)कहानी खण्ड,(2)कविता खण्ड-त आऊ शानदार होइत।दूनों तरह के लेखन के घालमेल अखरत बा।तबो घीव के लड्डू टेंढ़ो भला।\nएह पुस्तक के प्रकाशक सर्व भाषा ट्रस्ट, नई दिल्ली आ ओकर समन्वयक युवा लेखक केशव मोहन पाण्डेय जी के अवदान भुलाइल ना जा सके।उम्मीद बा डॉ बलभद्र के एह किताब के भोजपुरी संसार स्वागत करी।\nमदनजी का हाता, आरा-802301\nभोजपुर के बड़हरा ब्लॉक में एगो गाँव बा मौजमपुर। एहिजा के रहलें एगो शिवनंदन कवि। उनकर...


चौधरी कन्हैया प्रसाद सिंह ‘आरोही’ के कविता में राष्ट्रीयता - डॉ. सुनील कुमार पाठक - मैना: भोजपुरी साहित्य क उड़ान (Maina Bhojpuri Magazine)\nHome चौधरी कन्हैया प्रसाद सिंह 'आरोही' डॉ. सुनील कुमार पाठक Bhojpuri Lekh चौधरी कन्हैया प्रसाद सिंह ‘आरोही’ के कविता में राष्ट्रीयता - डॉ. सुनील कुमार पाठक\nचौधरी कन्हैया प्रसाद सिंह ‘आरोही’ के कविता में राष्ट्रीयता - डॉ. सुनील कुमार पाठक\nचौधरी कन्हैया प्रसाद सिंह ‘आरोही’ भोजपुरी के सुपरिचित रचनाकार हईं। साहित्य के सगरी विधन के अपना लेखनी से समृद्ध करे में इहाँ के योगदान अविस्मरणीय बा। कविता, कहानी, उपन्यास, नाटक, एकांकी, संदर्भ ग्रंथ, कोश-निर्माण आदि के जरिये भोजपुरी-भारती के मंदिर के सजावे में कन्हैया बाबू के साहित्यिक सेवा के महत्वपूर्ण भूमिका रहल बिया। बाकिर साँच पूछल जाव तऽ उहाँ के काव्यात्मक अवदान आऊर सब रचनात्मक प्रयासन पर भारी पड़ल बा। ‘माटी करे पुकार’ उहाँ के रचल कविता-संग्रह तइयार तऽ हो चुकल रहे सन 1979 में बाकिर एकरा छप के आवे के सुयोग बनल सन 2020 में। एह संग्रह के ‘भूमिका’ सन 1979 में भोजपुरी आ हिन्दी के वरिष्ठ साहित्यकार डा. रामनाथ पाठक ‘प्रणयी’ जी लिखले रहनीं बाकिर व्यवस्थित ढंग से एकर सम्पादन करके दिलीप कुमार जी सन 2020 में भोजपुरी साहित्य-संसार में ले अइनीं।\n‘माटी कहे पुकार’ जइसन कि शीर्षक से स्पष्ट बा एह संग्रह में कविवर कन्हैया प्रसाद सिंह के राष्ट्रप्रेम से भरल कवितन के अधिकता बा। एह में में देशप्रेम के अलावे प्रकृति-वर्णन, पर्व-त्योहार, प्रेम, दर्शन आदि से जुड़लो गीत-कविता बाड़ी सं। संग्रह के अंत में 15 गो गजल भी संकलित बा जवना में समय आ समाज के दर्द आ विसंगति, प्रेम-विरह के स्वर आउर सत्ता के शोषक-चरित्र के विरोध में आक्रोश के स्वर मुखर भइल बा।\nभोजपुरी के राष्ट्रीय कविता में देशप्रेम के स्वर स्वाभाविक रूप में समाहित मिलेला। एह कविता में राष्ट्रीयता के जवन स्वर गुंजायमान बा ऊ कवनो ‘वाद’ से प्रभावित नइखे। अपना देश के माटी के प्रति प्रेम भोजपुरी मनई में स्वाभाविक रूप से देखे के मिलेला। अपना मातृभूमि आ मातृभाषा के प्रति प्रेम भोजपुरिया मनई के जीवन के अनुपम थाती हऽ जवना के सुगंधि ओकर रोम-रोम में व्याप्त बा ओकर संस्कारे में रचल-बसल बा। पश्चिम के ‘राष्ट्रवाद’ आ भारत के ‘राष्ट्रीयता’ भा ‘राष्ट्रवाद’ में मौलिक अन्तर बा। पश्चिमी दर्शन में जब राष्ट्रप्रेम के बात होले तऽ ओमे खाली अपने देश के हर कीमत पर विकास आ कल्याण के कोसिस प्रधान रहेले जबकि भारतीय राष्ट्रीयता के भावना में पूरा विश्व के कल्याण-कामना जुड़ल रहेले। ‘माता भूमिः पुत्रोऽहं पृथिव्याः’ के वैदिक ऋचा एह बात के गवाह बिया कि धरती हमार मतारी हई आ हमनीं इनकर संतान। ई बात हमनीं के सांस्कृतिक बीजमंत्र के तौर पर स्वीकार कर लेले बानीं। बाकिर एह धरती के रक्षा आ सिंगार के प्रति सतत सजग-सचेत रहेवाला भारतीय कबो दोसर देश के संकट मंे डालेवाला काम ना करे। ‘वसुधैव कुटुम्बकम’ -सगरी दुनियाँ के धरती के बासिन्दा के हमनीं अपने परिवार के लोग लेखां समझिला। सभे सुखी रहो, सभे स्वस्थ-सानन्द रहो, सभकर कल्याण आ विकास होत रहो -ई हर भारतीय के मंगलकामना रहेला -\n‘‘सर्वे भवन्तु सुखिनः सर्वे सन्तु निरामया\nसर्वे भद्राणि पश्यन्तु मा कश्चिद् दुःख भागभवेत।’’\nकन्हैया प्रसाद सिंह जी के कवितन में अभिव्यक्त राष्ट्रीयता के स्वर प्रखर तऽ बा बाकिर ओमे कवनो तरे के संकीर्णता भा अनुदारता नइखे। कवि के राष्ट्रभक्ति महज देश के माटी से, इहाँ के आबो-हवा से, इहाँ के प्रकृति आ लोग से प्रेम तक सीमित नइखे; एह में राष्ट्रप्रेम के स्वरो आ यथार्थ के अनुभूति के प्रमुखता मिलल बा। कवि कन्हैया यथार्थ के भाव-भूमि पर खड़ा होके राष्ट्रदेवता के आराधन-पूजन कइले बाड़ें। मातृभूमि के प्रति कवि के धारणा बिलुक साफ बा-\n‘‘तन के दीप नेह के बाती\nजरी देस खातिर दिन राती\nहिन्दी, तमिल, बंगला, उड़िया सबके दुलारीं।’’\nकवि के राष्ट्रीयता के भावना में कातरता ना बलुक का क्रांति के स्वर सजोर बा। उनकर\nसाफ कहनाम बा-\n‘‘शांतिदूत तऽ बन मगर तू कायर मत कहलाव\nप्यासल तीर-धनुहिया बाटे अरजुन आगे आव\nमाया-ममता रहल कहाँ जब खुद कौरव तैयार बा\nजाग उठ सब भारतवासी! हिमगिरि रहल पुकार बा।’’\nकवि देश खातिर सगरी आपसी टकराव आ बैर-भाव भुला देबे के निहोरा कर रहल बा। पड़ोसी चीन के बेवहार से क्षुब्ध कवि ठेठ भोजपुरिया लेखां निठाह ढंग से ओकरा के डेरवावहू में नइखे चूकल-\n‘‘लागी चमेटा त\nकहँवा से पइब तू\nघरहूँ से जाई\nभारत ह बड़ नहीं अहथिर धार बा\nबरसाती नाला अस चलऽ मत फफाइल।’’\nभारतीय ज्ञान आ परम्परा के सागर के स्थिरता के गोहरावत कवि चीन के फफाइल चाल के निंदा करे में तनिको परहेज नइखे कइले। चीनी कुचाल से सावधान रहे के आह््वान करत कवि साफ-साफ कह रहल बा कि-\n‘‘बैरी बनल पड़ोसी भइया, हो जा अब तैयार।’’\nकवि के एह आगाही में खाली देशवासिये के तैयार हो जाये खातिर आह्वान नइखे बलुक एकरा में पड़ोसियो खातिर चेतावनी बा। कवि साफ कहत बा कि सहिष्णुता के परीक्षा खाली भारते काहे दी? ई सहिष्णुता कायरता ना मान लिहल जाव एह बदे बीच-बीच में देह झारत रहे के जरूरत बा।\nकवि अपना ‘भोजपुरिया’ नाम के कविता में देशवासी सब के सावधान कहत रहत बा-\n‘‘देसे ना रही त, रह के का करब?\nकरब गुलामी बे मउवत के मरब।\nधन अउर धरती के मालिक ना रहब\nबिना सहारा के धारा में बहब।।’’\nकवि के चिन्तन में कल्पना ले ज्यादा यथार्थ आ भावना ले ज्यादा विचार के प्रमुखता मिलल बा। दिवाली हर साल आवेले बाकिर अगर ओसे मनई के भीतरी अन्हरिया ना मिटे, हर घर-आँगन में अँजोर ना फैले तऽ ओकरा अइले ना अइले का मतलब? दिवाली के बारे में कवि के धारणा बा-\n‘‘सुजी-मैदा -सुद्ध डालडा, किसमिस तनिक मलाई\nदिआ-दिअर, तेल-पराका, हाय कहाँ से लाई\nहाथ नचावत मुँह बजावत पत्नी बन के काली रे!’’\nकवि जातीयता, धर्मान्धता, संकीर्णता, असमानता, शोसन आ सासत से उबियाके मानवता के सतपथ पर चलेके पुकार कर रहल बा-\n‘‘तकई के तकधीन, मकई के लावा।\nके जइहें काशी, के जइहें काबा?\nबीतल सतयुग द्वापर भागल।\nत्रेता गइल सक्ति बा जागल।।\nमंदिर दुवरिया दियरिया के बारी?\nबीतते फगुनवा होलरिया के जारी?\nदूर कर जात-पात, दूर कर पूजा।\nसत-पथ छाड़ धरम ना दूजा।।\nकइसन धरम, कइसन जात?\nहमरा अब त कुछ ना बुझात।\nरामकृष्ण के नांव के लिही?\nएक ईश्वर दस पूजा दिही?\nएक मंदिर के दस दरवाजा।\nअन्हरा ढेर त अन्हरे राजा।।’’\nएजवा ईश्वरीय सत्ता ले ज्यादा मानवीय अस्तित्व आ प्रयासन में आस्था व्यक्त कइल कवि के अभीष्ट रहल बा।\nप्रकृति-चित्रणो में कवि के मन खूब रमल बा। यथा-\n‘‘उमड़ बदरिया आइल सजनी!\nधरती के आकास लुभावे\nइंद्रधनुष दिखला ललचावे\nरस से भरल फुहार चलाके\nअंग-अंग लागल गुदुरावे\nले संदेस प्यार के जुगनू\nइधर उधर लहराइल सजनी।’’\n‘‘खत भेजे ना खुदही आवे!\nरिमझिम-रिमझिम बरसे बदरा\nसिहरावे पुरवा भिनसहरा\nबिरहिन के नयनन के निनिया\nकाजर जइसे बह-बह जावे! ’’\nकवि के प्रकृति-वर्णन में चित्रात्मकता आ मानवीकरण बेजोड़ बा-\n‘‘बहुत दिनन पर मन में हमरा\nसुधि के नाव चलल!\nमहकत साँसन के पुरवइया\nचमकत चान चानी के नइया\nबहकत बदरा आइल बरसल\nमन के भाव गलल!\nअंग-अंग माटी सउनाइल\nधार नदी में उमड़ल आइल\nकेकर ले संदेसा दियरा\nजाता धार चढ़ल?\nफूल-फूल डाढ़िन पर झूले\nधरती आसमान-मुँह चूमे\nभँवरन के गुन-गुन लहराइल\nदबल दरद उभरल!’’\n‘माटी करे पुकार’ के गीतन के प्रेम-वर्णन में मांसलता भा वायवीयता देखे के नइखे मिलत।\nएह प्रेम-वर्णन में कोमल भावना के गहिराई मर्म के छू देबे वाली बिया-\n‘‘जान मारे नयनवा के धार गोरिया!\nदेख तोहरा के फगुनी हवा रूक गइल\nबाटे लाजे कंपल के कली झूक गइल\nजब से लहरा के चललू डगर बीच में\nथम्ह गइल बाटे नदिया के धार गोरिया।’’\nकवि के भाव-प्रवणता कहीं-कहीं दार्शनिकता का ओर डेग बढ़ावत नजर आ रहल बिया-\n‘‘धीरे चलाव ना नाव माँझी!\nलंगटे-उघारे नहात रहे इहँवें\nकबहूँ अकेले भेंटात रहे इहँवें\nबचपन के हउवे ई ठांव मांझी!\nदुनिया के लोगन से उब गइल\nआ इहँवें धारा में डूब गइल\nछूट गइल तहिये से गाँव मांझी!\nमनवा मंदिरवा के रहे मुरतिया\nकन कन से झलकेले उहे सुरतिया\nगुंज रहल हउवा में नाँव माँझी।’’\nकन्हैया जी के एह गीत के देख के पं. सूर्यकांत त्रिपाठी ‘निराला’ के गीत इयाद आ जात बा-\n‘‘बाँधो न नाव इस ठाँव बंधु\nपूछेगा सारा गाँव बंधु!\nयह घाट वही जिस पर हँसकर\nपूछेगा सारा गाँव बंधु !’’\nसंग्रह में शामिल कन्हैया प्रसाद जी के गजल जिनिगी आ जमाना के धड़कन बनिके पाठकन के सामने आइल बाड़ी सं। एकनी में दर्द आ आहे ना मनई-मन पर युग के विडम्बना आ विसंगति के पड़ रहल दबाव आ ओकरा फलस्वरूप संवेदना में आ रहल गझिनपन आ संकोचो के बहुविध प्रभाव देखे के मिलत बा। आदमी से हेरात जा रहल आदमीयत के देखिके कवि बेचैन बा। ओकर सीधा सवाल बा-\n‘‘काहे भइल बिमार आदमी बा आजकल?\nखंडहर बनल उजार आदमी बा आजकल?\nजुता लगा के माथ में, टोपी सजा के पाँव\nभुतहा भइल इनार आदमी बा आजकल!’’\nअपना गजलो में शायर चैधरी कन्हैया सिंह ‘बशर’ आदिमी के शक्ति, गति आ मति के विश्वासी बाड़ें-\n‘‘भीड़ से पीट, भीड़ से अलगा\nलाख चाहीं मगर ना धोइला।\nदेव पत्थर के लोग पूजेला\nगोड़ हम आदमी के धोइला!\nएह संग्रह के शुरूआत भारत के राष्ट्रपिता महात्मा गाँधी पर लिखल कविता से भइल बा। एह कविता के ई विशेषता बा कि एमे गाँधी जी के जीवन-दर्शन के मर्म के निचोड़ के रख दिहल गइल बा। गाँधी जी के कहनाम रहे कि ‘गाँधीवाद’ नाम के कवनो दर्शन नइखे।\nउहाँ के कहत रहनीं कि उहाँ के जीवने उहाँ के दर्शन मानल जाये के चाहीं। उहाँ के सत्य के साथ कवनो प्रयोग पहिले खुद कइनीं फेर ओकरा के अपनावे खातिर ओकर घाटा-नाफा बतावत आह्वान कहनीं। साध्य के प्राप्ति में साधन के पवित्रतो के गाँधी जी जरूरी मनले रहनीं। चौधरी कन्हैया प्रसाद जी के ‘महात्मा गाँधी’ शीर्षक कविता गाँधी-दर्शन के समझे-बूझे खातिर एगो प्रमुख वैचारिक खुराक बा जवना में भावना के अवलेह मिलल बा-\n‘‘चरखा मतलब ऊ मसीन जे\nचले हाथ के बल से\nकहे अहिंसा बलसाली तऽ\nकरीं नेह निरबल से\nजे कहल पहिले ओके कर के देखलवल ना!\nसाँचे ईश्वर, सेवा तपस्या हऽ बतलवल ना!!\nभला काम के खातिर साधन\nभला रहे बतलवल\nनया लोग के नया अर्थ दे\nअपना आगा में सउँसे संसार झुकवल ना!\nविश्व गुरू फिर से भारत के तूहीं बनवल ना!!\n‘माटी करे पुकार’ में एकरा शीर्षक के अनुरूप कविता संकलित बाड़ी सं जवनन में भोजपुरी माटी के सौन्दर्य आ सुरभि के साथे-साथे ओकरा विरूपता आ जथारथो के वर्णन भइल बा। ‘माटी के पुकार’ में जीवन के पुकार शामिल’ साथही बा, जीवन के संघर्ष आ चुनौतियनो के झलकावल गइल बा। एह संग्रह के सगरी रचनन में कल्पना आ वायवीयता से अलग हटके जिनिगी के धड़कन सुने के कोसिस कइल गइल बा। जिनिगी आ जमाना के धड़कन जब कवनो माटी आ बानी के पुकार में शामिल होखे तऽ ओकरा कवि के कालजयिता सहजे हासिल हो जाले। कालजीवी कविये काजलयी होला। कन्हैया जी के कविता कालजीवी कविता बिया, एहसे ओकर कवियो कालजयी बन गइल बा।\nराज्यपाल के जनसंपर्क पदाधिकारी\nआवास संख्या-जी-3 ऑफिसर्स फ्लैट\nभारतीय स्टेट बैंक के समीप


विनय आनन्द बंधनमुक्त – Anjoria\nविनय आनन्द बंधनमुक्त\nलागत रहे कि मेला ह. सभे पिकनिक का मूड में रहे. सीन में विनय आनन्द अपना दोस्तन का पलटन का साथे कृशा खंडेलवाल के पीछे हाथ मुँह धो के पड़ल रहले आ कृशा रहली कि घास का, एगो तिनको डाले के तइयार ना रहली. बाकिर विनय आनन्द अपना हठ से ओह नकचढ़ी लड़िकी के पटाइये लिहलन. ई दृश्य रहुवे निर्माता संतोष झा के फिल्म “बंधनमुक्त” के जवना के लेखक निर्देशक हउवें रामअनुग्रह नारायण झा. शूटिंग वाला गाना के बोल रहे “कम कपड़ा में जान तू बड़ा हॉट लागेलू” आ सांचहू कृशा अपना शार्ट पैंट आ स्कर्ट में बिजली गिरावत रहली. फिल्म के कहानी दू गो कालेजिया प्रेमियन के ह जवना रिश्ता के सामाजिक मान्यता नइखे. एह फिल्म के मुख्य कलाकारन में विनय आनन्द, कृशा खंडेलवाल, बादल सिंह, पायल सिंह, बृजेश त्रिपाठी, देव सिंह, गोपाल राय, शिव बाबा, अभय राय आ विजय यादव वगैरह शामिल बाड़े. नृत्य निर्देशन दिलीप मिस्त्री के, संगीट अभिजीत झा आ गणेश पाण्डेय के, गीत श्याम देहाती, संजय सुहाना आ अशोक के बा. छायाकार सुजान धीरु आ संवाद लेखक संजीट कुमार हउवें. फिल्म के प्रस्तुतकर्ता हवे यशी फिल्म्स.\nPakhi goes to London\nVinay Anand in Bandhanmukta


बतकुच्चन – ६० – Anjoria\nMay 31, 2012 बतकुच्चन\nरोए के रहनी तले अँखिए खोदा गइल. एह भोजपुरी कहाउत के सीधा मतलब त इहे निकलेला कि कुछ खराब सोचते रहीं कि ऊ होइओ गइल. पता ना अनिष्ट अनेसा में अइसन कवन खासियत होला कि सोचलीं त हो के रही. अगर कुछ गलत होखे के अनेसा मन में बनल बा त जान लीं कि ऊ हो के रही. जबकि बढ़िया सोचल ओतना जल्दी वास्तविकता ना बन पावे. कबो सोचले बानी एह विडम्बना पर? अगर दिमाग में अतना बेंवत बा कि राउर सोचल पूरा करा देव त बढ़ियका सोचल काहे पूरा ना करा पावे? सीधा जवाब बा बढ़िया सोचला का साथे हमनी का अगर मगर लगा दीहिलें. ओकरा पर हमनी के अपने विश्वास ना हो पावे कि हम एह मामिला में सफल हो जाएब. जबकि अनेसा के बात सोचत में मन अतना गंभीर आ डेराइल रहेला कि दिमाग के पूरा ताकत मिल जाला ओह अनेसा के असलियत बनावे के. आदमी के बढ़ियको सोच में ओतने भरोसा राखे के चाहीं कि दिमाग ओकरो के पूरा कर देव. खैर बात निकलल रहुवे आँखि खोदइला से त आजु सोचत बानी कि अँखिए पर केन्द्रित रहल जाव. आँख पर अतना मुहावरा बा कि लिखल जाव त लमहर सूची बन जाई एहसे कुछ खासे मुहावरा के चरचा करब. आँखि के पानी मरल तब कहल जाला जब कवनो आदमी लाज हया सगरी छोड़ देव. तब कहल जाला कि फलनवा के आँखि के पानी मर गइल बा. बाकिर दुख में रोवत आँख के पानी सूख जाला मरे ना. कह सकीलें कि जनता के आँखि के पानी अपना दुख में रोवत सूख जाला जबकि नेतवन के आँख के पानी अइसन मरेला कि ओकरा कवनो जायज नाजायज एजाँय बेजाँय करे में अहक ना लागे. अहक ना लगला क माने कि हिचक ना होखे ओकर मन ना रोके कि गलत काम करे से. जानत बूझत कि जवन ऊ करत बा तवन ओकर हक ना ह बाकिर एकरा से ओकरा अहक ना लागे. ऊ त हर समस्या से आँखि फेरले आपन आँखि एही पर गड़वले रहेला कि कवना तरह जायज नाजायज संपदा बिटोर सके. हाल ही में एगो आदमी क टिप्पणी कुछ लोग के बहुत खराब लागल. कहल लोग कि कुछ सदस्यन का खराब भा दागी होखला का चलते पूरा जमात के दागी भा खराब बतावल गलत बा. कबो सोच के देखले बा लोग कि जहर में कतनो दूध मिला लीं जहर जहरे रही बाकिर दूध में तनिको जहर मिला दीं त सगरी दूध जहर बन जाला. अगर कवनो जमात अपना दागी भा खराब सदस्यन के समस्या से आँखि चोरवले रही त एक दिन ऊ समाज से आँख मिलावे लायक ना रहि जाई. जहिया आँखि के पानी उतर गइल तहिया ऊ आदमी समाज लायक ना रहि जाला. एह असलियत से आँख मूंदे वाला आपन आँखि देखा के लोग के ना रोक पइहें. लोग त आँखे आँख में बतियावत जाई आ ओकर असलियत सभका आँखि का सोझा राख दी. कवनो जमात के अधिका भा परिवार के अधिका अधिक भा बेसी दिन ले लोग के आँखि में धूर ना झोंक पाई. अलग बाति बा कि कुछ दिन ले ई चल जाई बाकिर अंत हमेशा खराबे होखी. आदमी के आँखि जतना जल्दी एह दिसाईं खुल जाव ओतने बढ़िया. हालांकि दोसरा के आँखि के फूला देखे वाला लोग के अपना आँखि के माढ़ा ना लउके. याद राखी कि जेकर आँखि आइल होखे ओकरा से आँख मटका करे वाला के आपनो आँखि गड़े लागेला एहसे आँखि लड़ाईं बाकिर दोसरा के आँखि से बचा के.\nOne thought on “बतकुच्चन – ६०”\nहमेसा सकारात्मक सोचे चाही\nनकारात्मक सोच राखेवाला के हमेसा कास्ट होला


भोजपुरी क पहिलका फैन्टैसी फिल्म ‘नन्दू निकम्मा’ – Anjoria\nअनिता देवी, जी.जी.एम. पिक्चर्स अउर जी.जे. फिल्मस् इंटरनेशनल प्रस्तुति आ आर.जी. प्रोडक्शन के बैनर तले बनल भोजपुरी के पहिलका फैन्टैसी फिल्म ‘नन्दू निकम्मा’ जल्दिए रिलीज होखे वाली बा.\nएह कहानी में एगो मछुआरा परिवार के एकलौता बेटा नन्दू बा जे एकदमे निकम्मा बा. संजोग से गाँव के मास्टर के बेटी राधा ओकरा से प्यार करे लागत बिया बाकिर ओकरा बुझात नइखे कि ऊ एह निकम्मा से काहे प्यार कर बइठल. एक दिन दुनु के बाप एह ‘प्यार’ के रंगे हाथ पकड़ लेत बाड़ें. एकरा बाद राधा के ओकरा चाचा किहाँ आगे के पढ़ाई ला भेज दिहल जाता. दोसरा तरफ नन्दू के बाप ओकरा से आजीज आके घर से निकाल देता. भूखे भटकत नन्दू के भेंट यमराज से होखत बा आ एगो अजीबोगरीब वरदान पाके नन्दू शहर के मशहूर डॉक्टर बन जा ता. राधा शहर में रिपोर्टर बन के आवत बाड़ी. ओह चैनल के मालिक मुकुन्दराय राधा के डॉ॰ नन्दकिशोर के इन्टरव्यू लेबे भेजत बाड़ें. अब एहिजा दुनु के प्यार मिल जात बा. ओने मुकुन्दराय चैनल के एगो दोसरा रिपोर्टर सलोनी से प्यार के खेल चले लागत बा. एने मिलल वरदान वापस ले लिहल जात बा आ डॉ॰ नन्दकिशोर फेर उहे नन्दूआ बन जाता. ओकर कम्पाउन्डरे ओकर सगरी दौलत ले के भाग जात बा. राधा आ नन्द किशोर के रिश्ता टूट जाता. मुकुन्द राय फेर राधा के सहायता करे लागत बाड़ें जवना से सलोनी राधा से जरे लागत बिया. फेर का होत बा ई सब जाने खातिर त फिलिम देखे के पड़ी.\nनिर्माता प्रकाश रंजन राकेश गुप्ता, कथा-पटकथा आ निर्देशक ब्रज भूषण, सह निर्माता बी0 प्रसाद बाड़ें. मुख्य कलाकारन में तुलो बिरेन्द्र, प्रतिभा पाण्डेय, राकेश गुप्ता, रितिका सिंह, उत्तम झा, अरूण सिंह, सुबन्ती बनर्जी, रूपा सिंह, पिंकू श्रीवास्तव, अरूणा सिंह, डॉल्फिन दूबे वगैरह के नाम शामिल बा.


विवेक सिंह जी के लिखल भोजपुरी कहानी परेम-दान | जोगीरा\nHome भोजपुरी साहित्य भोजपुरी कथा-कहानी विवेक सिंह जी के लिखल भोजपुरी कहानी परेम-दान\nविवेक सिंह जी के लिखल भोजपुरी कहानी परेम-दान\nपरनाम ! रउवा सब के जोगीरा डॉट कॉम प स्वागत बा, आई पढ़ल जाव विवेक सिंह जी के लिखल भोजपुरी कहानी परेम-दान , पढ़ीं आ आपन राय जरूर दीं कि रउवा इ भोजपुरी कहानी कइसन लागल आ रउवा सब से निहोरा बा कि एह लघु कथा के शेयर जरूर करी\nबिधी सम्पन्न भइल, अब आप ई पिंड नदी हमें प्रवाहित करीं, “श्रीदेव बाबा अपना जजमान दाननाथ जी से कहलें।”\nदाननाथ पिंड हाथ मे उठाके नदी के ठेहुन भर पानी मे उतर गइलें आ गंगा माई से गोहार करत कहलें “हे माई ए धरा पर केहू के पुत्र भा पुत्री दिहs त अपना नियन निर्मल मन के दिहs, ना त निस्तानी रख दिहs।” आ पिंड के पानी में छोड़ दिहलें, फिर पाँच डुबकी लगाके बाहर आ गइलें। चारो तरफ बहुत लोग खड़ा रहे। सब केहू एकदम चुपी सधले रहे । चेहरा पर हलुक खुशी रहे सबके लेकिन अखियाँ में एगो कहरत दर्द के पानी भरल रहे।\nदाननाथ हाथ जोड़ के सबसे कहलें-“रउवा सब अपना अपना घरे जाईं। हमरा के हेतना समय देहनीं, इहे बहुत बा। दाननाथ अपना पुरोहित के घाट पर ही दान दक्षिना देके बिदा कइलें आ भिजले देह अपना घर की ओर जात पगडंडी पर चल देलें। जस जस कदम आगे बढ़े उनकी आँख से लोर मोती बन टपक जाये। पीछे पीछे पूरा जवार के अदमी रहलें, लेकिन केहू के हिम्मत ना होत रहे कि दाननाथ के समझावे भा उनका के सहानभूति देव।\nदाननाथ के कदम अपना घर की ओर जाये से मना करे तबो ऊ चलत जास आ उनका भीतरी घुमड़त सवाल उनका के बीतल समय में घिसरावत ले के चल गइल।\nदाननाथ नाहीं कवनो मंत्री रहलें, ना ज़मीदार, ना कवनो बड़ अधिकारी। तबो अपना आप में बहुत कुछ रहलें। अस्सी बरिस के पुरनियाँ लेकिन बूढउती तनको ना रहे उनका चेहरा मोहरा पर।छव फुट के जवान अपना जवानी में ऊ पहलवान भी रह चुकल रहलें। अपना गाँव के नाँव के झंडा पूरा जिला में फहरा चुकल रहलें। अइसन साइद केहू होइ जे दाननाथ ठाकुर पहलवान के ना जानत होई। उनका समय के केहू अइसन पहलवान ना रहे जे उनकरा से जोड़ ना अजमइले रहे आ पछाड़ ना खइले होखे ।अस्सी साल के होके भी ऊ तनको झुकल भा अब्बर ना रहलें।जब माथ पर बड़का गमछा के मुरेठा आ उजर धोती कुर्ता पहिन मोंछ के ताव देत निकलस त सब केहू एक बार जरूर देखे आ सलाम करे।\nएगो इहे ले बात ना रहे। अगर केहू दुखी बा त ओकर दुख के आपन दुख समझस आ दोसरा के समस्या के आपन समस्या समझके निदान करस।बड़ त बड़ उनका गाँव के बच्चा सब भी उनकर बहुत इज्जत करसन आ उनका के पहलवान काका कह के बोलावसन।\nदाननाथ ठाकुर मध्यम वर्ग के ठाकुर रहलें।पूरा बीस बीघा जमीन रहे,उहे उनकर पूरा जिनगी के कमाई । सब कुछ ऊ अपना पुरुसार्थ से कइले रहलें।उनका बस एगो लइका रहे।जवना के बहुत लाड़ दुलार से पालन पोसन भइल। अपना आप खातिर जवन ना कइले तवन उ अपना लड़िका खातिर करस।\nउनकर लड़िका जब पांच बरिस के रहे तबे उनका जीवनसंगिनी के देहांत हो गइल।लेकिन दाननाथ दोसर बियाह ना कइलें कि हमरा लड़िका के दोसरकी माई मानी कि ना मानी? गाँव के केहू कहे कि अरे “पहलवान जी रउवा दोसर मेहरी ले आईं। लड़िका के साथे साथे आपोके सेवा करी।”त दाननाथ एकदम से मना कर देस”अरे हम बानी नू अपना परेम खातिर। हमरा से अच्छा एकरा के करी? हमी एकर माई आ बाबू बानी।”\nदाननाथ अपना लड़िका के नाम बहुत परेम से परेम रखलें। परेम बचपन से ही लाड़ दुलार में पलल अउर अपना हर ख्वाइस के पूरा होत पइलस। जब अगल बगल के केहू दाननाथ के समझावे त दाननाथ ओकरा के ऐके बात कहस”अरे अभी परेम छोट बा, बड़ होई त सब समझ जाई।\nपहलवानी के समय में दाननाथ कहीं पहलवानी जीतल रहलें।उनका पुरस्कार के रूप में दूनाली बंदूक मिलल रहे। हप्ता में एक बार ऊ अपना बंदूक के साफ करस आ एगो फाइरिंग के टेस्ट लेस।जब परेम थोड़ा बड़ भइल त दाननाथ ओकरा के बंदूख चलावला से लेके पहलवानी के पूरा दाव सीखा देले ।परेम के पालन पोसन ला दूगो भईं रखलें । जवन पुरहिया रहली सन साल में एगो ना एगो लागत रहे।परेम के चेहरा मोहरा देह के बनावट कद के तरकस एकदम दाननाथ के रहे। जब दाननाथ परेम के देखस त उनुके छाती अउर चाकर हो जाये।\nदाननाथ के परेम,परेम खातिर एतना बढ़त चल गइल कि दाननाथ के आँख पर अपना लड़िका खातिर धृतराष्ट्र खानी पट्टी बँध गइल। परेम अपना संस्कार, अपना व्यक्तित्व के राह से अतना दूर हटि गइलें कि ऊ खुद के अब नबाब समझे लगलें।\nसमय के साथ साथ सब कुछ बदलल। दाननाथ के पास अब बहुत कुछ हो गइल रहे।अब ऊ एगो नवकर्मिया में जानल जास। लेकिन परेम अपना जवानी के मद में मस्त अपना सब ज़िमेदारी से अनजान सब अवगुन के आगर होत चल गइलें ।\nअभी भी पूरा गृहस्थी के भार दाननाथ के ही कान्हा पर रहे। अब दाननाथ परेम के केतनो समझावस लेकिन परेम अपना आगे उनका बात के ना चले देव। एक कान से सुन के दोसर कान से निकाल देव।\nचारु ओर से अब परेम के नाव के शिकाइत आवे लागल। लेकिन दाननाथ के अपना परेम पर अनघा भरोसा रहे। आ ई भरोसा के नजाइज फायदा परेम बहुत उठावस । एक तरफ परेम के मनमानी रहे त दोसर तरफ दाननाथ के अदब इज्जत।जवन पूरा गाँव जवार करे।\nदाननाथ के पास शिकायत के तादात बढे लागल। दाननाथ के ऐके गो उपाय बुझाइल ऊ परेम के बियाह कर देले।अब घर में चहल पहल हो गइल। घर में के पूरा जिम्मेवदारी बसुधा के हाथ में आ गइल।बसुधा ई घर परिवार ला नया रहली।\nबसुधा के रंग गेहूवा, बदन छरहरा बड़ बड़ आँख आ कमर कमानी जस रहे। जे एक बार बसुधा के देखे ऊ सोचे कि एक बार अउर देख लेतीं। बसुधा सुघर के साथ साथ बहुत तेज चतुर आ संस्कारी रहे। उनकरा आपन ज़िमेदारी के पूरा परख रहे।\nबियाह कर के आवत कहीं कि कुछे दिन में घर के बहुत बेवस्थित कइ देलस। सब कुछ के समय बन्हा गइल। सब जगह बसुधा के बड़ाई होखे लागल। गांव के कुल्हिये मेहरारुन के जबान पर ऐके नाव रहे। दाननाथ के पतोहू बहुत नेक बिया। जे भी जाव ओकरा पास ऊ ओकर अदब बहुत सलिका से करेले। अरे ऊ एकदम गाय बिया, गाय। ओइसन पतोह हमरा मिल जाइत त हम हरिद्वार जाके गंगा नहा लेतीं।\nबियाह के बहुत दिन गुजर गइल, लेकिन परेम में तनको बदलाव ना रहे। ऊ पहिले से ज्यादा अउर हाथ से बेहाथ होखत जास। उनकर ई रवइया से बसुधा के बहुत दुख होखे लेकिन ऊ अपन दुख केहू से ना कहे। केतना बार परेम के साथ बसुधा के झड़प हो गइल।\nएक दिन देर रात परेम चुवाठी मार के घरे लड़खडात अइलें। उनका जुबान से कवनो शब्द पूरा ना निकले, शब्द निकले से पहिले आपन दम तोड़ देव।चाहे जवन कहस ऊ पूरा ना होखे।बसुधा उनका के ध के कमरा में ले गइली। उनकर कपड़ा बदल के बिस्तर पर सुता देली आ अपना भाग्य के दोस देके रोवे लगली।\nजीवन चक्र में केहू अइसन होई जे अपना मन मुताबिक आपन काम भा जीवन जिअत होई। अगर जीवन पुरहर, सुघर होइत त केहू रंक ना रहित। अब ई बसुधा के भाग्य रहे या होनी, ई कहल मुश्किल बा । जवन होखे के रहे ऊ हो चुकल, अब आगे देखल जरूरी रहे।\nबसुधा आपन पूरा अथाह प्रयास कर लेली लेकिन परेम पे तनकियो असर ना भइल। अब बसुधा परेम से दूरी बनावे लगली आ दुनु बेकत में खटपट चले लागल।ई बात के खबर अभी तक दाननाथ के ना रहे। तब तक बसुधा भी पेट से हो गइल रहली।\nपरेम के घर परिवार बस एगो ठहराव रहे। रात के रेन बसेरा, देर रात घरे आवास आ होत फजीरे अपना अइयास संघतियन के साथ निकल जास। बसुधा के ऊ आपन काम के बस्तु बराबर समझस।लेकिन बसुधा जब से उनकर रवैया से अवगत भइली तब से दूरी बन गइल आ अब त ऊ पेट से रहे।\nपरेम के संसर्ग बहुत गलत लोग से हो गइल रहे। अब दाननाथ भी धीरे धीरे समझ लेले रहलें कि परेम गलत राह पर चल गइल बा।ऊ परेम के बियाह ओकर जिम्मेदारी बढ़ावे खातिर कइले रहलें। ताकि परेम आपन जिम्मेदारी समझी आ सुमार्ग पर आ जाई आ सब कुछ ठीक हो जाई।\nपरेम के करनामा अब अखबार में छपे लागल अब परेम पहिले वाला परेम ना रहलें। ऊ अब लूट, चोरी, छिनैती, डकैती, बहुत कुछ रहे जवन गिरोह में ऊ सामिल हो गइल रहलें। देर सबेर कबो कबो उनकर गिरोह के बसेरा अब उनका घरे होखे लागल। ई बात उनका बाबू जी के पता ना रहे।\nगांव,जवार, पूरा जिला अब परेम के नाम से डेरात रहे। केहू अब सिकाइत ना करे जाव दाननाथ के लगे। सरकार परेम के माथ पर इनाम भी रखले रहे। लेकिन परेम के डर अइसन समाइल रहे सब के देह में, कि सब केहू नाम तक ना लेव।\nपरेम आ उनकर गिरोह के लोग लूट के साथ साथ अब्बर के बहू बेटी के आबरू लूट लेव लोग।\nअब फागुन चढ़े वाला रहे।चहूँ ओर फागुन अपन रंग बिखेरत रहे।सब कोई होरी के तैयारी में लागल । लेकिन बसुधा के मन के रंग कहीं अउर हेराइल रहे। उ अपना आप में हेराइल रहली कि दाननाथ अंगना में आके खोखलें। बसुधा के धेयान भंग हो गइल। ऊ हड़बड़ा के उठली, अपना माथ पर लूगा सरिहा के कहली-“अरे बाबूजी का बात बा, कुछो चाही का?”\nदाननाथ अपना अंदर गम्भीर साँस खींच के कहलें- ”बेटी हमरा कुछो ना चाहीं, हम बस तहरा से कुछ कहे अइनीं हँ। हम तहरा के परेम के बारे में पहिले ना बतइनीं । हमरा विस्वास रहे ऊ परिवारिक सुख पाके आपन सही राह पकड़ ली। लेकिन हमार सोच गलत साबित भइल। हम तोहार गुनेहगार बानीं, माफ कर दिहअ।”\nएतना कह के दाननाथ आपन दुनू हाथ बसुधा के सामने जोड़ दिहलें। बसुधा दउड़ के दाननाथ के गोड़ पकड़ लेली अउर लोर के धार फूट परल।रोअत रोअत ऊ कहली- ” ना बाबूजी ना, ई पाप हमरा पर जिन चढ़ाईं। ई हमर पिछला जनम के पाप ह जवन ए जनम में पूरा होता।आप हमरा सामने हाथ मत जोड़ीं, ना त हम ई भार ना सह पाइंम।हमरा के आशीर्वाद दीं कि हम अपना आवेवाला के ऐजा से कहीं दूर ले जाके पालन पोषण करीं। हम ई नवजीवन के उनका परछाई के छाया तक ना पड़े दीं।””\nदाननाथ बसुधा के उठा के लोर पोछत कहलें-”ठीक बा बेटी। जब तहार इहे इक्षा बा त हम तहरा के ना रोकम। हमके ई मौका देके बहुत उपकार कइलू। हम तहरा के काल इस्टेसन पर छोडवा देम।तू जहाँ जाए के चाहत बारु ओजा चल जइहs। लेकिन हँ, ए बूढ़के खबर करत रहिया कि हमरा अपना कुलदीपक के पता लागत रही।एतना कहके दाननाथ दुअरा चल गइलें।\nबसुधा इहे उधेड़ बुन में रहले रह गइली कि उनकर ई फैसला सही बा कि गलत। का ऊ अपना आपसे हार चुकल रहली भा ऊ परेम के दुराचार से।इहे सोचत में पता ना चलल कि कब साझलवका हो गइल आ घर में दिया बारे के बेरा।\nहर दिन से अलग आज ई साँझ लागत रहे। बसुधा रह रह के सहम जास,उनका लागे कि केहू उनका के जबरन पकड़त बा, कहीं खींचत बा। साँझ के दिया जरल, अँजोर भइल।खाना के तैयारी में बसुधा लाग गइली।अभी बसुधा चार माह के पेट से रहली।\nरोज के समय पर बसुधा खाना बना के तैयार कर देली आ दाननाथ के खियाके अपने खा लेली। सब कोई सुते ला अपना अपना कमरा में चल गइल। बसुधा भी अपना कमरा में जाके डिबिया के अचरा से बुता देली आ पलंग पर लेट गइली। अब चारु ओर सन्नाटा के पहर शुरू भइल। हर केहू अपना अपना घर में बन्द बा।\nअचानक बसुधा के कुछ आवाज सुनाई देलस, ऊ भौचका सा उठ बइठली आ डिबरी के दियासलाई से जला देली। डिबरी हाथ में लेके जब ऊ आंगन में अइली त सामने परेम आ उनकर गिरोह के दुगो आदमी साथ में खड़ा रहे। आंगन में डिबरी के प्रकाश पूरा आंगन के अपना सीतल परकास से भर देलस। बसुधा परेम से बोलली-” आज ई रस्ता कइसे इयाद आ गइल ह। बोलीं, आपके हम का सेवा कर सकत बानीं?”\nपरेम अपना मुँह पर लपेटल करिया कपड़ा हटा के कहलें-” अरे कम से कम आज त कटाछ ना बोलs साथ में कुछ साथी बारे।ई राह से गुजरत रहीं त सोचनीं मिलत चलीं त आ गइनीं आ तू ताना मारत बारू।”\nबसुधा अपना बात में थोड़ा भाउकता लिया के कहली-” जब एतने लाज बा त ई काम, ई गिरोह छोड़ काहे नइखीं देत? ऐसे का आपके चाहे आपके बाबू जी के नाव ऊँच होता। बाबू जी कवना दौर से गुजरत बानीं, ई रउवा पता बा?””\nअपना कमरबन्द से एगो बिलाइती ठर्रा निकाल के दू घूँट से गला के तर कइला के बाद परेम बसुधा के पास जाके कहलें-“” तहरा मालूम बा ई अइसन राह ह जवना पर पीछे हटे ला कवनो राहे नइखे। ई खाली आगे जाला पीछे अइला पर यमराज खड़ा रहेलें। जवन की सीधे ऊपर ले जइहें।”परेम फिर दू घूँट मारत बा,तब बोलत बा।”ई कुल बात छोड़अ, हमनी खातिर कुछ खाये के बना द, तब तक हनी बइठत बानीं जा।अच्छा ह तनी कुछ तियना भा नमकीन देदs ना तब तक गला तर कर लीं जा।”\nबसुधा अपना पल्लू से आपन नाक दाब के बोलल-“ठीक बा ठीक बा, हम नमकीन देत बानीं, आप बइठीं। आपके सामने साँस नइखे लेहल जात। हम कुछ खाये के बना देम आप लोग खा के जाएम।\nबसुधा नमकीन लावे अंदर चल गइल। आंगन के बीचों बीच परेम अपना गिरोह के दुनू आदमी के साथ बइठ के मदिरा सेवन करे लागल।जब बसुधा नमकीन ला के देली त परेम के एगो साथी बसुधा के हाथ पकड़ लेलस। आ अपना तरफ खींच के कहलस।”ऐ नयन कटारी अपना हाथ से दू घूँट पिया देतू।त ई रात हमरा ला अमर रात हो जाइत।तोहर ई चंचल नयन के वार हमरा करेज में बहुत पहिले से लाग चुकल बा।आज अपना हाथ से तू हमर मरहमपट्टी कर द।”\nजब बसुधा के हाथ परेम के साथी पकड़लस। त बसुधा के ठकुवा लाग गइल। ऊ निशब्द चेहरा पर भय के पसीना।शरीर में एगो अजीब सा कम्पन होत रहे।फिर भी बसुधा हिम्मत जुटा के बोलल- “अरे तोहर ई मजाल जे तू हमर हाथ पकड़ लेले।” परेम के धिधकार के कहलस-“वाह रे वाह, तहरा सामने तोहर मेहरी से केहू बदसलूकी करत बा आ तू अपना मदिरा पान में मस्त बारअ। तहरा नीयन कुलकलंक के सुहागिन कहइला से अच्छा बा कि हम मुसमाति कहइतीं।”\nपरेम ई शबद सुनके सह ना पावल जोड़ के एगो तमाचा बसुधा के गाल पर जड़ देलस आ बिदेशी हलब के दू घूँट अपना गला के नीचे उतार के कहलस-“का कहत बारे तू? अरे तोर हर दिन के काँव- काँव? हमर माई बनल चाहत बारू? जवन कहबू हम ऊ ना करब? जब अपना बाप के हम ना सुनीं त ते कवन हइस? अरे तनी हमरा साथी के मनोरंजन कर देबे त तोर का घट जाइ? ओकर नजर में हमर इज्जत अउर बढ़ जाई।चुप चाप ऊ जवन कहे, कर ना त आज तोर रोज के काँव काँव कइल छोड़ा देम।” बसुधा के जबान पर कवनो शबद ना रहे। अब खाली आँख आपन जोड़ अजमावत रहे उहो, अपना अनमोल मोती से।\nदाननाथ बाहर के दलान में सुतल रहलें। सोर गुल सुनके उनकर आँख खुल गइल रहे। ऊ आपन दूनाली लेके बाहर के दरवाजा पर कबे से ई सब कांड के देखत अउर सुनत रहलें। अब उनका केहू के प्रमाण के जरूरत ना रहे।अब गवाह उहे रहलें आ जज उहे।बंदूख तान के खड़ा हो गइलें आ परेम से कहलें- “परेम, खबरदार तू अपना साथी से बोल कि ऊ हमरा पतोहू के हाथ छोड़े।ना त ठीक ना होई।”\nअचके में दाननाथ के अपना सामने खड़ा देख परेम के कटले देही में खून ना रहे।उनका मुँह से एक शब्द ना निकलल।उनका दूसरा साथी परेम के हिम्मत बढ़इलस।”अरे परेम, आज बुढ़ऊ के मार दे रोज रोज के झंझट तोहर छूट जाइ,आ तू आजाद हो जइब।”\nजब परेम अपना साथी के साथ घर में दाखिल भइल त सामने के दरवाजा खुलल ही छोड़ देले रहे।एहीसे दाननाथ के आवे के हरकत ऊ सब के ना मिल पावल।आज दाननाथ के सामने पूरा सचाई आपन आँख खोल के खाड़ रहे।\nपरेम अपना साथी के हिम्मत पाके उठ खड़ा भइल आ अपना साथी से कहलस-” तू सही कहत बारे। आज ई दुनू के खेल खतम कर देत बानीं कि केहू रोके टोके वाला ना रही।आउ ते हमर हाथ बटाव तब देखत बानीं ई हमर बाबू हमरा पर कइसे तमंचा चलावत बाड़ें?”\nदाननाथ परेम के फिर सावधान कइलें, लेकिन परेम ना मानल आ परेम के दुसरका साथी बहुत तेजी से दाननाथ की ओर बढ़ल। दाननाथ के कब अंगूरी घोड़ा पर दबल ऊ ना समझ पवलें।ठाँय-ठाँय के दू बार आवाज उठल आ सब जगह गहिरा सन्नाटा छा गइल।परेम के पहिला साथी बसुधा के हाथ छोड़ बेसुध होके भाग निकलल।\nअब रात जवान हो गइल रहे। चारो तरफ के अन्हार दाननाथ के घूर के देखे। झिंगुरन के आवाज़ में संखनाद होखे लागल।गाँव में सब के दू बार ठाँय ठाँय के आवाज़ से नीन्द टूट गइल। सब केहू आपन आपन लालटेन लेके आवाज के ओर भागल। जब सब केहू दाननाथ के आंगन में आइल त कुछ कहे जोग ना रहे।\nबाबूजी ई लीं गमछा, धोती।आपन धोती बदल ली ना त तबियत खराब हो जाई। अचानक ई आवाज दाननाथ के कान में पड़ल।त उनकर चेतना लउटल आ ऊ अपना आपके दुआर पर बसुधा के सामने पवलें। आज बसुधा के चेहरा पर गर्व के चमक रहे।मांग सुन रहे लेकिन ओकर मुख चमकत रहे। दाननाथ ई देख के मन ही मन खुश भइलन आ जब पीछे मुरले त पूरा गाँव जवार उनकर जय जयकार करत लउकल ।।\nविवेक सिंह, पंजवार, सिवान\nध्यान दीं : इ भोजपुरी कहानी पाहिले सिरिजन तिमाही भोजपुरी ई-पत्रिका के तीसरका अंक में प्रकाशित हो चुकल बा\nविवेक सिंह जी के लिखल अउरी रचना पढ़े खातिर क्लिक करि\nभोजपुरी कहानी परेम-दान\nविवेक सिंह जी\nपिछला लेखसिरिजन तिमाही भोजपुरी ई-पत्रिका के तीसरका अंक रउआ सोझा बा\nअगिला लेखअमरेन्द्र जी के लिखल एगो व्यंग कम्पूटर आ पलिवार\nछरहरा, हल्के और पतले बदन या शरीर वाला\nविदेश, दूसरा देश\nमैं अपनी सीमाएं बढ़ाना चाहता हूँ : प्रियेश सिन्हा\nनिरहुआ हिन्दुस्तानी2को मिली अच्छी ओपनिंग\nनिधि झा की अग्निसाक्षी


Why review of Vedas and Upanishads is necessary read in Bhojpuri Bhojpuri में पढ़ें, वेद आ उपनिषद के पुनरावलोकन काहें जरूरी बा– News18 Hindi\nजे वेद- पुराण, उपनिषद के अध्ययन नइखे कइले ऊहे वेद- पुराण के निंदा करता. वेद त अमृत हउवन स. अब हमनीं का आंखि बंद क लीहीं जा त अन्हार त होखबे करी. वेद हमनी के संस्कार सिखवले बाड़े सन. मनुष्यता सिखवले बाड़न सन. लोग के बीच एकरा के पहुंचावे खातिर पुनरावलोकन जरूरी बा.\nLast Updated : July 22, 2021, 14:57 IST\nहमनी का लगे वेद के रूप में अमृत तत्व बा. जेकरा ई अमृत पीए के बा, ऊ पीयता आ जे आंखि मूंदले बा, ऊ वंचित बा. ऋगवेद के पुरुष सूक्त में का बा? त सरकार एमें विराट पुरुष यानी कि ब्रह्म के विस्तार से व्याख्या बा. कौना वाक्य से शुरू बा, देखीं- “सहस्रशीर्षा पुरुषः सहस्राक्षः सहस्रपात्.…” त शुरूआते अद्भुत बा. कइसे? त संस्कृत में सहस्र के प्रयोग अनंत खातिर कइल गइल बा. जइसे भगवद्गीता के ग्यारहवां अध्याय में भगवान के विश्वरूप दर्शन के वर्णन भइल बा त ओमें भगवान के एह रूप के प्रकाश के तुलना सहस्र सूर्य के प्रकाश से कइल बा. त वेद में भा उपनिषद में “सहस्र” शब्द अनंत के मेटाफर ह, एगो रूपक ह. सहस्रशीर्षा हजारों सिर, माने अनंत सिर. त भगवान सर्वव्यापी बाड़े. सहस्राक्ष- हजार गो आंखि माने अनंत आंखि बा- सर्वद्रष्टा. सहस्रपात- माने हजार गो पैर बा- अनंत गोड़ (पैर) माने हर जगह उपस्थिति बा. त भगवान विराट पुरुष बाड़े. अनंत बाड़े, अनादि बाड़े.\nत रउरा जानते बानी कि ऋग्वेद के प्राचीनतम ग्रंथ कहल जाला. एमें ईश्वर के स्तुतिपरक मंत्र बाड़े सन. एही से ऋग्वेद के ऋचा संग्रह के रूप में परिभाषित कइल जाला. त ऋग्वेद में स्तुति के जौन ऋचा बाड़ी सन ऊ अपना प्रभाव में एतना सघन बाड़ी सन कि मंत्र अपने आप एगो सशक्त वाइब्रेशन पैदा क देता, स्पंदन पैदा क देता. एकर नांव पुरुष सूक्त काहें परल बा? त सरकार ब्रह्म के भा ईश्वर के एइजा विराट पुरुष कहल गइल बा. एही विराट पुरुष के हजार गो सिर, आंखि आ पैर बा. एमें एह प्रश्न के उत्तर खोजे के प्रयत्न बा कि जब कुछऊ ना रहे त का रहे? सत- असत भा रात- दिन भा अंधकार- प्रकाश कुछू ना रहे त का रहे? त प्रकारांतर से ई संकेत दिहल जाता कि जब द्वैत ना रहे त का रहे? काहें से कि जौन द्वैत माने दृश्य बा, इंद्रिय अनुभूति के भीतर बा ऊ ना रहे त का रहे. पूर्ण ब्रह्म के अस्तित्व रहे. हिरण्यगर्भ के अस्तित्व रहे. हिरण्यगर्भ माने उत्पत्ति के स्थान. माने ब्रह्म. त देखीं कतना खूबसूरती से ऋग्वेद के पुरुष सूक्त में आदि, अनंत भगवान के व्याख्या भइल बा. पुरुष सूक्त के बात आइल त ऋग्वेद के अउरुओ कुल सूक्तन के छू लिहल जाउ.\nवेदांत में भी हिरण्यगर्भ के बड़ा सुंदर व्याख्या कइल बा. ठीक एहीतरे. त स्पष्ट हो गइल कि हिरण्यगर्भ सब प्राणिन के उत्पत्ति के स्थान ह. अच्छा एइजा एक मिनट रुकीं. हिरण्यगर्भ का खाली प्राणी मात्र के उत्पत्ति स्थान ह? ना. हिरण्यगर्भ मूर्त, अमूर्त, प्राणी, जड़ आ समस्त सृष्टि के उत्पत्ति स्थान ह. अच्छा ऋग्वेद के ऋचा मिलिके, एक संगे सामंजस्य बनावे के कहतारी सन. संज्ञान सूत्र कहतारे सन कि सब हृदय एक संगे बोली, जीव समुदाय के हित में काम करी त सकारात्मक ऊर्जा बनी. जब सामूहिक प्रार्थना होई, सामूहिक मंगल कामना होई त ओकर विराट प्रभाव परी. आजकाल त कई जगह एकही परिवार में पचास तरह के सोच रहता. त सामंजस्य कइसे होई. ऋग्वेद हर स्थिति में सामंजस्य आ सौहार्द्र के रास्ता देखावता. अक्ष सूत्र में परिश्रम के विशेष महत्व दिहल गइल बा. सार्थक परिश्रम करेके चाहीं आ आलस्य, विकर्म के त्याग क देबे के चाहीं. पुरुष सूक्त के अलग- अलग विद्वान अलग- अलग व्याख्या कइले बा लोग. सब ऋग्वेद से अभीभूत बा. एमें स्त्री तत्व के परिवार में आदरणीय कहल बा. बाकिर ईहो बता दिहल बा कि स्त्री के कर्तव्य का ह. बड़ा खूबसूरती से स्त्री के कर्तव्य आ ओकरा आदरणीयता के कनेक्ट कइल गइल बा. पढ़े वाला ई अर्थ निकालता कि स्त्री अपना कर्तव्यन के निर्वाह ना करी त ओकर आदरणीयता प्रभावित हो जाई. देखीं ऋग्वेद में संतुलन के कतना बड़ उपाय बतावल बा. त ऋग्वेद में अलौकिक से लेके लौकिक ज्ञान तक के ब्रह्म ज्ञान से जोड़ल बा. लेकिन कुल वर्णन जाके फाइनली कनेक्ट होखता ब्रह्म के सर्वव्यापकता, सर्वशक्तिमानता आ सर्वज्ञाता शक्ति से.\nवेदकालीन ऋषि- मुनि लोग देव अराधना के केंद्र में रखले बा. अब देखीं- वैदिक काल में इंद्र आ अग्नि के स्तुति में ढेर मंत्र पढ़ल जात रहल ह. इंद्र, इंद्रिय के स्वामी के भी कहल गइल बा. त जे इंद्रिय समुदाय के वश में क लीहल आ प्राणशक्ति के इंद्रिय का ओर ना बहवा के सहस्रार चक्र (कपार के सबसे ऊपरी भाग पर स्थित चक्र) का ओर बहवा ले गइल, ऊ इंद्र के पदवी पा लिहल. माने जे प्राण शक्ति के धारा नीचे का ओर ना बहवा के ऊपर का ओर बहवा ले गइल, ऊ इंद्रियातीत अवस्था के प्राप्त क लिहल. अच्छा अग्नि के स्तुति पर काहें जोर बा? त सरकार जे निराग्नि रही, ओकरा जीवन के का अर्थ बा. जेकरा में उत्साह के अग्नि, साधना के अग्नि, कर्तव्य पालन खातिर परिश्रम करेके प्रवृत्ति (अग्नि) ना रही, ओकरा जीवन के का अर्थ बा? ऊ त निरर्थके जीवन नू जीयता. ऋग्वेद में ज्ञानसूक्त बा आ ज्ञानसूक्त सर्वोच्च ज्ञान का ओर जाएके प्रेरणा देता. कथी के ज्ञान? त हम के हईं, ब्रह्म के ह आ एह संसार के का अर्थ बा, ईहे ज्ञान जब हो जाई त भंवर- जंजाल से मुक्ति मिल जाई.\nपुरुष सूक्त के व्याख्या में विद्वान लोग कहले बा कि जे ईश्वर के प्रति चेतन नइखे ऊ एह संसार में शूद्र बा. भले ओकर माता- पिता कौनो जाति के होखे. आ जे ईश्वर के प्रति चेतन बा ऊहे ब्रह्म के नजदीक बा. जे देह पिंजर में आसक्त बा, ऊ सब लोग शूद्र बा. एतना गहिर व्याख्या रउरा कहीं ना पाइब. अब जे जातिवाद करता ऊ ऋग्वेद का लगे आके फेल हो जाई. एइजा देहासक्त सब लोग शूद्र बाड़े. "जन्मना जायते शूद्र: संस्कारात् भवेत् द्विजः (मनुस्मृति)” माने जन्म से सब शूद्र बा, अपना कर्म से ब्राह्मण होई. त हमनी ऋषि- मुनि लोग भेदभाव वाला ना रहल ह लोग, जे वेद- पुराण, उपनिषद के अध्ययन नइखे कइले ऊहे वेद- पुराण के निंदा करता. वेद त अमृत हउवन स. अब हमनीं का आंखि बंद क लीहीं जा त अन्हार त होखबे करी. वेद हमनी के संस्कार सिखवले बाड़े सन. मनुष्यता सिखवले बाड़न सन. पाशविक प्रवृत्ति से छुटकारा पावे के उपाय बतवले बाड़न सन. तबो कान में तेल डालि के आंख बंद क के सूति जाईं जा त वेद का करी? एही से वेद के पुनर्पाठ, पुनरावलोकन जरूरी हो गइल बा. (विनय बिहारी सिंह वरिष्ठ स्तंभकार हैं. यह उनके निजी विचार हैं.)\nBhojpuri Bhojpuri News धर्म


Bhojpuri: चाह पिआईं अउर चाह बढ़ाईं, पढ़ीं चाय के गुणगान – सच्चा दोस्त न्यूज़\nBhojpuri: चाह पिआईं अउर चाह बढ़ाईं, पढ़ीं चाय के गुणगान\nचाय के भोजपुरी में चाह कहल जाला. चाह माने इच्छा, कामना, ख्वाहिश, तमन्ना. कहे के मतलब ई कि चाह पिअला से चाह लागेला,मन-मिज़ाज तरोताजा रहेला, थकइनी खतम होला आ किछु बेहतर करेके चाह जागेला. कतहीं मन के बात चाह का संगें कहल-सुनल जाला, त कतहीं चाह पर चरचा देखि-सुनिके किसिम-किसिम के विचार आंतर में हुलास-उछाह आउर उदबेग जगावेला. का चाह पिअला से तिसरकी आंखि खुलि जाले? डुमरांव (बिहार) के हिन्दी-भोजपुरी के हास-व्यंग के नामी कवि दावा के साथ कहत रहलन कि चाह पिअला से आंखि के रोशनी बढ़ि जाला. फेरु त मुगलेसराय से डुमरांव लउके लागेला. उन्हुकर साफ कहनाम रहे-\nपीने से चाय आंख की\nबढ़ती है रोशनी,\nडुमरांव नज़र आता हैमुगलसराय से!\nकोरोलकाल के हाल ई बा कि गरम पेय के डंका बाजत बा आ ठंढा पेय चोर नियर मुंह लुकववले फिरत बा. सभ केहू काढ़ा पी रहल बा, गरमागरम बाफ ले रहल बा आ चाह पी-पी के भीतर-बहरी से गरमी हासिल करत बा. चाह आजुकाल्ह जिनिगी खातिर संजीवनी हो गइल बा. केहू दूध के चाह पिअत बा,त केहू बिना दूध के. नींबू के चाह के बाजार गरम बा. अदरख के कड़कदार चाह के त का कहे के! ई सउंसे कोरोनाकाल चाहमय हो गइल बा.\nपहिले लरिकन के चाह पिए से दूर राखल जात रहे. ओह घरी दूध सभसे सेसर एक नंबर के पेय रहे. बाकिर अब त लरिकन के कतनो चॉकलेट-बिस्कुट-दूध देके पोल्हावल चाहीं, बाकिर ऊ उछड़ि-उछड़ि के तब ले छरनात रही, जब ले चाह के कप ओकनी के ना थम्हावल जाई. एह निसा का सोझा मए निसा फेल बाड़न स. एह दिसाईं पुन्नश्लोक जगन्नाथ जी के एगो शे’र तनी-मनी फेर-बदल करत उहां से माफी मांगत उद्धृत कइल चाहबि-\nचाह पिए के जनमे से लागल लकम,\nअब का छूटी,निसा ई पुराना भइल.\nपहिले भोजपुरिया इलाका के मशहूर पेय रहे शरबत. ओकरा के रस कहल जात रहे. हरेक पर-परोजन में खातिरदारी खातिर शरबत अहम भूमिका निबाहत रहे. बाल्टी के पानी में गूर आउर दही घोरीं. फेरु त मीठरस शरबत तय्यार! चाहे अंगना में माड़ो गड़ात होखे, दुआर प बरिअतिहन के पानी पिआवल जात होखे, तिलक का दिने तिलकहरुन के आवभगत होत होखे भा दोसरा कवनो मोका प मेहमानन के स्वागत-सत्कार होत होखे-शरबत के मिठास नेह-नाता के रसमाधुरी में चार चान लगावत रहे.\nबाकिर जब से चाह पिए-पिआवे के चलन शुरू भइल, एकरा आगा शरबती मिठास फीका परत गइल. फेरु त ई स्थिति आ गइल कि भलहीं लाख मिठाई-फल-नमकीन से अतिथि के सत्कार करीं, बाकिर अगर आखिर में चाह ना पिअवनीं,त सभ कइल-धइल माटी में मिलि जाई आ पिछड़ल के उपाधि से नवाजल जाई. एह से देश के कवनो कोना-अंतरा में चलि जाईं, चाह के दोकान खातिरदारी में हाजिर रही. भरुकावाली कुल्हड़ के चाह के त कहहीं के का! माटी के सोन्ह गमक का संगें चाह के चुस्की लेबे के मजे किछु अउर होला, जवना के सवाद के बखान गूंग के गूर-अस ना कइल जा सके. बंगाल में बेगर दूध के चाह मने भावेला, त पंजाब में दूधवाली भरल गिलास के चाह. पसन आपन-आपन, खयाल आपन-आपन! ‘जिधर देखता हूं, उधर तू ही तू है, न तेरी-सी रंगत, न तेरी-सी बू है!’\nआजुकाल्ह भितरिया ताकत खातिर ‘ग्रीन टी’ के चलन खूब बढ़ल बा. सभसे पहिले चीन के लोग ओह ग्रीन टी के महातम बतावल. अमेरिका सहित पच्छिमी देश ब्लैक टी के उम्दा चाह मानेला. तकरीबन चार हजार साल पहिले चीन में चाह के खोज अचानके भइल रहे. दरअसल भइल ई कि चीन के राजा शिन नोंग थाकल-हारल जंगल में सुस्तात रहलन. बगल में पानी खउलत रहे. तलहीं जंगल के किछु पतई ओह खउलत पानी में गिरल आ पानी के रंग लाल होखे लागल. राजा जब ऊ पानी पिअलन,त ओकर सवाद बहुत बढ़िया लागल आ देखते-देखत उन्हुकर थकइनी दूर हो गइल. शिन नोंग पतई तूरिके महल में ले अइलन आ एह तरी चार हजार साल पहिले ओह जादुई पतई चाह के खोज भइल.\nबाकिर अपना देश में एकर पइसार सन् 1823 में भइल, जवना घरी आपन मुलुक अंगरेजन के गुलाम रहे आ अंगरेजे गांवागाईं आके मुफुते में चाह पिआवत आ एकर पतई बांटत लत लगवलन स. ऊ एकरा के राष्ट्रीय पेय घोषित कइलन स.\nचाह के पहिला पउधा आसाम में मणिराम दीवान लगवले रहलन,जे देश के आजादी के सेनानी रहलन आ 1857के संग्राम में उन्हुका के फांसी प चढ़ा दिहल गइल रहे. ओइसे त आसाम आ दार्जिलिंग के चाह सउंसे दुनिया में मशहूर बा,बाकिर सभसे महंग आ दुनिया में सर्वश्रेष्ठ उत्तराखंड के आर्थोडाक चाह के मानल जाला. ऊ चाह एगो सैलानी बिशप हेलर 1824में जब कुमाऊं में गइलन, त उहां के जंगल में खरपताई नियर पसरल देखलन. उहां के जलवायु चाह के खेती खातिर उपयुक्त लागल रहे. वनस्पति विज्ञानी डॉ रायले के सुझाव पर गवर्नर जनरल लाॅर्ड विलियम बैटिंग पहाड़ी क्षेत्र में चाह के उद्योग शुरू करेके निरनय लेले रहलन.सन्1835में कोलकात्ता से चाह के दू हजार पउधा मंगावल गइल आ कुमाऊं आउर गढ़वाल के एगारह हजार एकड़ में तिरिसठ बगानन में चाह के उन्नत खेती होखे लागल रहे. उहां के सर्वोत्तम आर्थोडाक चाह के अतना प्रसिद्धि मिलल कि अमेरिका, नीदरलैंड, कोरिया वगैरह देशन में दस हजार रोपया किलो के हिसाब से डेढ़ लाख किलो चाह के निर्यात होखे लागल. आर्थोडाक चाह के खूबी ओकर अनूठा सवाद त बड़ले बा, ई धूम्रपान के निसा से निजात दिअवा देले आ एही से एकर खेती रानीखेत,भीमताल,दूनागिरी,बेरीनाग, भवाली में होला.\nखाली दार्जिलिंग आ आसामे में ना,हिमाचल, बिहार, सिक्किम, मणिपुर, मिजोरम, अरुणाचल प्रदेश, नागालैण्ड, मेघालयो में चाह के खेती औद्योगिक पैमाना प हो रहल बा.\nचाह के सउंसे संसार में शोहरत अकारन नइखे भइल. एकरा में कई गो गुन समाहित बा. कोरोना के दुनियावी महामारिए में ना,ई तमाम संक्रामक रोगन से लड़ेके ताकत देला. एकरा नियमित सेवन से औरतन के गर्भाशय कैंसर के खतरा कम हो जाला.\nई तनाव दूर कऽके तन-मन में ताजगी भरि देला. बेगर चीनी के चाह चिनिया रोगियन (डाइबिटीज) खातिर लाभदायी होला. दिल के बेमारियो में ई हिफाजत करेला.आस्टियोपेरेसिस रोगो से ई मुकुती दियवावेला.\nआजु सभसे सस्ता आ सभसे कारगर बा चाह. लोगन के दिल के एक-दोसरा से जोड़े में एकर भूमिका सरबविदित बा. तबे नू आजुकाल्ह चाहे पर चरचा चर्चित हो जात बा आ मन के बात के इजहार लोग चाहे पिअत-पिआवत कऽ देत बा. आईं, रउओं अपना आंतर के चाह बताईं, चाह पिआईं आ चाह बढ़ाईं, काहें कि जहवां चाह बा,उहंवें नू राह बा आ हरेक राह-बाट पर चाहे-चाह बा. (भगवती प्रसाद द्विवेदी वरिष्ठ साहित्यकार हैं. यह उनके निजी विचार हैं.)\nTagged in Amazing Tea, Bhojpuri, Bhojpuri news, Dumraon news, Importance of Tea, Mughalsarai, Special Tea, Story of Tea\nPrevदुनिया की सबसे बड़ी गुप्त सेना बनाकर अमेरिका ने दिया कई नापाक ऑपरेशन को अंजाम, जानें इसके बारे में सबकुछ\nNextBhojpuri: लोहिया जी के नाराजगी के बाद भी बी पी मंडल मंत्री बनल रहले, लेकिन…


धन तेरस के दिन मन का प्रसन्न रहना जरूरी-दीपावली पर हिन्दी चिंत्तन लेख | *** दीपक भारतदीप की हिंदी सरिता-पत्रिका*** mastram Deepak Bharatdeep ki hindi patrika***\nBy दीपक भारतदीप, on 21/10/2014 at 10:09 पूर्वाह्न, under हिंदी. टैग्स: adhyatma, अध्यात्म, आध्यात्म, दीपक बापू, दीपक भारतदीप, दीपकराज कुकरेजा, भारतीय धर्मं, सत्संग, समाज, हिंदी साहित्य, हिंदू दर्शन, हिंदू धर्म दर्शन, deepak bapu, Deepak Bharatdeep, Deepak Raj kukreja, hindi literature, hindi sahitya, hindu dharma darshan, hindu religion message, hindu tatva gyan, parsonal, samaj, society.\tकोई टिप्पणी नहीं\n« भारत मे बेहतर स्वास्थ्य के लिये स्वच्छता अत्यंत आवश्यक-2 अक्टूबर महात्मा गांधी जयंती पर भारत स्वच्छता अभियान पर विशेष हिन्दी लेख\nस्वर्ण मंदिर अमृतसर की यात्रा का स्वर्णिम अनुभव-हिन्दी चिंत्तन लेख »


मजारे शरीफ शहर में आतंकियन से मुठभेड़ – टटका खबर\nअफगानिस्‍तान के मज़ारे शरीफ शहर में भारतीय वाणिज्य दूतावास का नियरा का एगो मकान में लुकाइल आतंकियन आ सुरक्षा बल का बीच जम के गोलीबारी चल रहल बा. आतंकी काल्हु रात भारत के वाणिज्‍य दूतावास में घुसे के कोशिश कइलन स बाकिर असफल रहला का बाद बगल के एगो मकान में घुस के मोर्चा सम्हार लिहले बाड़ें सँ.\nबतावल जात बा कि भारत के वाणिज्य दूतावास के सगरी लोग सुरक्षित बावे. अगल बगल के पूरा इलाका सील क दीहल गइल बा.\nTags: अफगानिस्तान, आतंकी हमला, मजारे शरीफ


सितम्बर 2014 – Anjoria\nचैंपियन लीग बीसबीसा टूर्नामेंर के अपना आखिरी लीग मैच में केकेआर हैदराबाद में डोलफिंस के 36 रन से हरा दिहलसि. मंगलयान के सफलता का बाद इसरो के वैज्ञानिक अब भारतीय…\nना नीमन काम करे ना दरबारे ध के जाव! बतकुच्चन लिखे बइठल रहीं त इहे कहाउत ध्यान में रहल. लिखे के कुछ अउर रहल बाकिर मन में कुछ दोसरे सवाल…\nमाई बाबूजी कब मम्मी डैडी हो गइल लोग केहू के पता ना लागल. बाकिर आजु टीचर के गुरू कहला पर बखेड़ा खड़ा करे के कोशिश हो रहल बा. एहसे कि…\nमहाराष्ट्र नवनिर्माण सेना के अध्यक्ष राज ठाकरे भाजपा आ शिवसेना के एह बाति ला निन्दा कइले कि ई लोग राज्य में त अलग हो गइल बाकिर केन्द्र आ नगरपालिका में…\nछात्रवृति खातिर खोलाइल बैंक खाता में न्यूनतम राशि राखे के प्रतिबंध हटावल गइल. राष्ट्रसंघ में भारत के पीएम नरेन्द्र मोदी के पूरा भाषण भोजपुरिका पर पढ़ीं. शिवसेना प्रमुख उद्धव ठाकरे…\nसितम्बर 27, 2014 Editor\nपाकिस्तानी प्रधानमंत्री नवाज शरीफ संयुक्त राष्ट्र में भाषण देत फेरू कश्मीर मुद्दा पर फेंकरले आ एह झगड़ा के सलटावे के जरूरत बतवले. कोलकाता के एगो अदालत सारधा चिट फंड घोटाला…\nचीन वास्तविक नियंत्रण रेखा से लागल चुमार इलाका से आपन सेना हटावे ला तइयार हो गइल बा. भारतो अपना सेना के पीछे कर ली. कलकत्ता उच्च न्यायालय सारधा चिट फंड…


मई 2017 – Anjoria\nMonth: मई 2017\nआपन धियवा नीमन रहीत त बीरान पारीत गारी : बतंगड़ 38\nमई 26, 2017 Editor\n– ओ. पी. सिंह एह घरी फैशन हो चलल बा डॉक्टरन के कवनो ना कवनो बहाने ठोकाई कइला के. गरीब के जोरू भर गाँव देवर. जेकरे मन करी आके चुहल…\n– ओ. पी. सिंह जब सोशल मीडिया ना रहल त जवन रहल ऊ टीवी चैनल. जब टीवी चैनल ना रहल त जवन रहल ऊ अखबार. पता ना जब अखबार ना…\nमई 15, 2017 Editor\nकाल्हु अतवार का दिने गोरखपुर भोजपुरी संगम’ क 87वीं बइठकी खरैया पोखरा, बसारतपुर, गोरखपुर में स्व.सत्तन जी के आवास पर सम्पन्न भइल. एहकर अध्यक्षता सूर्य देव पाठक ‘पराग’ जी आ…\nमई 14, 2017 Editor\nबलिया के बापू भवन सभागार में काल्हु अतवार का दिने विश्व भोजपुरी सम्मेलन के बलिया इकाई आ भोजपुरी दिशाबोध के पत्रिका पाती के आयोजन में भोजपुरी के तीन गो मूर्धन्य…\n– नीरज सिंह पुरनका शिवाला के पुजारी पं. गोबिन मिसिर के पराती के राग पहिले उठे कि मियाँ टोली के मुरुगवन के बांग पहिले सुनाय- इ केहू ना कहि सकत…\nमई 11, 2017 Editor\n– ओ. पी. सिंह समाज के अनुभव इहे बा कि नीमन काम करे वाला के आए दिन मुसीबत झेले के पड़ेला. ओकरा से सभकर उमीद अतना बढ़ि जाला कि ओकर…\nमई 7, 2017 Editor\n– लव कान्त सिंह “लव” कुछो अब सोहाते नइखे, का लिखीं बुझाते नइखे। नेता कोई गद्दार लिखीं, डाकू के सरदार लिखीं, चोर के पहरेदार लिखीं, कि गरीब के अलचार लिखीं,…


बदलल रूप खुशी के « क्रान्ति स्वर\nबदलल रूप खुशी के\nहमार घर के सामने मकान बन रहल बा सूबेरे से साँझ तक मजदूर मकान बनावे मे लागल रहेला। ओकर मालिक खड़ा होकर निगरानी करे ला काम करि त पईसा मिली सबेरे से साँझ बिता लेवे ला । ओकर त दिमाग औरु देह दूनों लागल रहे ला। अफसर लोग त इहै मजदूर के बनावल बड़का-बड़का आफिस मे कांम करेलन और तनखाह औरु जी पी एफ हर चीज के सुविधा बा। लाखों मे खेल रहल बाड़न -गाड़ी ,मोटर,बंगला सब कुछ उन लोगन के खातिर लेकिन जे हाड़ -पीट के मकान बनावे ला मजदूर ओकर कोनों कदर नई खे यीहे समाज बा ओकरा के गोड़ के धूर समझल जा ला। समानता,एकता ,भाई -चारा ,ऊंच-नीच ,जाति-पांत मिटावे खातिर संत-म्हातमा पैदा लेलन लेकिन यी सब बात पर कोई के असर भईल? घर के नीचे सड़क पर एगो आदमी बतियावत जात रहे-“जब हम सम्पन्न तो खुदा भी प्रसन्न” जब इन्सान के अंदर यीहे भावना आ गईल तअ समाज के उठान कहाँ से होई। यी तो संमाज ऊंच-नीच पईसा औरु बेपईसा बालन के बीच बट गईल बा। एगो के बोरा मे पईसा रखे के जगह नई खे एगो के हाथ खाली । येही से शोषक औरु शोषित शुरू हो रहल बा।\nएगो साइंटिस्ट हमार घर के बगल मे रहेलन ऊ मजदूर लोग की झोंपड़ी पुलिस के द्वारा जलावे के पर कहलन -“आप के घर के आगे झोंपड़ियाँ होतीं तो आपके घर की रौनक नहीं खराब होती क्या?पुलिस ने इन झोंपड़ियों को जला कर अच्छा ही किया”। कीचड़ मे जब गाड़ी के पहिया फंस जाई यीहे मजदूर हांथ लगा के गाड़ी के पहिया निकाल देवे ला ओकर इनके दिल मे यीहे जगह बा। सच्चे मे शरम से गड़ जाये के चाँही अइसन मानुष के त ।\nतू आदमी हव की जानवर ।\nएगो सिनेमा के कलाकार के पूर्वज लोग डाकू रहन ऊ डाकू लोग अइसन रहन की गरीब-मजलूम बेसहारा मजदूर वर्ग के लोग के अमीरन से पईसा लूट के ई तरह के लोगन के मदद करत रहन । आज की परिस्थिति मे ओइसन लोगन के बहुत जरूरत बाटे। तभी समाज के ई पईसा के ठेकेदारन की ऐसी-की -तैसी हो जाई, ओइसन दुष्ट लोग थर-थर काँपे लागी। हम त ऐसे डाकू लोगन के श्रद्धा से प्रणाम कर अ तानी । अइसन लोग समाज मे आकर उच्च्श्रंखलता बंद करे ताकि एक सभ्य औरु बढ़ियाँ समाज के निर्माण हो सके ।\nका कहीं दिल मे तो बहुत बात बा। सोंचते-सोंचते लागे ला की दिमाग फट जाई यी दुनिया के लोगन के देखला पर एगो स्लोगन याद आवे ला -“हम दो ,हमारे दो” ई जगह मे होये के चांही ” हम दो -बांटेगे खुशियाँ दसियों को”। ई तरह के लोगन के मालिक शराब पिया के पिये वाला बना देवे ला ताकि अगर ऊ जागरूक होई तो हमार बात न मानी औरु हम ओकरा ऊपर राज न कर सकब । बेचारा जब एक प्याली चाय के ऊपर दिन भर काम करे ला औरु साँझ के जब पईसा मिली तब थोड़े-थोड़े समान खरीद के खाना बनावे ला तीस दिन के राशन-पानी त ओकरा पास नई खे । सुबह और साँझ भर के बा। देखि ला बहुत मजदूर काम न मिले ला तो लौट जाला । हमार बाबू जी त दिवंगत हो गइल रहलन कुछ बरस के बाद जब हम अपना नैहर गइनी त हमार माई ई कहलस जान त रे बेटा थोड़े दूर पर एगो मजदूर के परिवार साँझ के नहा-धो के खाना खाय खातिर बईठर रहे की घर के मालिक आवे त खाना शुरू होवे। ओकरा घरे मछरी औरु भात बनल रहे बच्चा सब के खुशी के कोई ठिकाना न रहे की आज बड़ी दिन बाद माई-बाबू के संग मछरी औरु भात मिल के खाइब। ओकर घर मे डिबरी जरत रहे ओही से घर मे रोशनी हॉत रहे सब बड़ी खुश ,एतने देर मे एगो बिलैया मछरी खाय के खातिर कड़ाही पर कूदल डिबरी गिर गईल औरु किरासन तेल बिखरा गइल आग लग गइल अब त सारे घरे मे आग फ़ेल गइल औरु विकराल रूप ले लेलस हाय-पुकार मच गइल के खा ल मछरी औरु भात ?बचावा -बचावा आवाज कान मे आ गइल गर्मी के दिन आग इतना भयंकर रूप ले लेलस थोड़े देर मे काम तमाम । हो गइल सब के सब स्वाहा । हमार बूढ माई कहअते-कहअते एतना रोये लागल की ओकर तबीयत खराब हो गइल। सोंची ल त लागे ल की यीहे जिंदगी मजदूर औरु गरीब वर्ग के बा ?रउआ सब बतायीं की एकर का उपाय होये के चांही?\n(29 तारीख के ‘हिंदुस्तान’ अखबार मे 40 झोपड़ी मे आग लागे के खबर छापल पढ़ के हम्ररा एक बैग दिमाग मे पुरान घटना -दुर्घटना जे कहीं ऊ याद पड़ गईल ,एही से यी लिख रहल बानी ; पढ़ के त मन अजीब हो जाला लेकिन इंसान का करे?—पूनम माथुर)\nThis entry was posted in आग, गरीब, झोंपड़ी, पईसा, मजदूर, शराब.\n← 1991 के अप्रकाशित लेख-(3 )/ ‘मानवता का हत्यारा -जार्ज बुश’\nस्वेतलाना स्टालिन और साम्यवाद →\n6 comments on “बदलल रूप खुशी के”\nआपके लेखन में स्वाभाविकता और सहजता है…\nबधाई ||सुन्दर प्रस्तुति ||\nएक तो सच्ची बात ,ऊपर से भाषा की मिठास !बहुत सुन्दर !\nसमय के साथ सब कुछ बदलता है…. फिर दिखावे की तो कहें ही क्या ..?\n"ई तरह के लोगन के मालिक शराब पिया के पिये वाला बना देवे ला ताकि अगर ऊ जागरूक होई तो हमार बात न मानी औरु हम ओकरा ऊपर राज न कर सकब ।"इन पंक्तियों में आपने समाज के असली रूप को सामने ला दिया है. बहन, आपको नमन.\nभूषण भाई साहब नमस्ते,मै तो आपकी छोटी बहन हूँ ,मुझे तो आपका आशीर्वाद चाहिए,उसे बनाए रखिएगा । पूनम माथुर


प्रयोगकर्ता वार्ता:गौतम कुमार सुमन - विकिपीडिया\nप्रयोगकर्ता वार्ता:गौतम कुमार सुमन\nWelcome! गौतम कुमार सुमन\nस्वागतम्! नमस्कार गौतम कुमार सुमन जी, भोजपुरी विकिपीडिया पर राउर बहुत स्वागत बा!\nगौतम कुमार सुमन जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,418 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १६:५८, ७ नवम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:गौतम_कुमार_सुमन&oldid=626323" से लिहल गइल\nएह पन्ना पर आखिरी बेर संपादन 24 सितंबर 2018 के 05:52 बजे भइल रहल।


भोजपुरी साहित्य सेवियन के पाती अक्षर सम्मान से सम्मानित कइल गइल – टटका खबर\nMay 27, 2018 पाती अक्षर सम्मान\nबलिया, 27 मई. विश्व भोजपुरी सम्मेलन के बलिया इकाई आ पाती-रचना मंच के साझा आयोजन में आजु बिहार आ यूपी के सुदूर जनपदन से आइल विद्वान, रचनाकार, अउर सृजनकर्मी तिक्खर घाम आ गर्मी का बावजूद बढ-चढ़ के हिस्सा लिहलें.\nबलिया के बापू भवन (टाउन हॉल) में आचार्य रह चुकल आ हिन्दी संस्कृत के विद्वान डॉ नन्द किशोर तिवारी का अध्यक्षता में मुख्य अतिथि डॉ अर्जुन तिवारी, विशिष्ट अतिथि डॉ नीरज सिंह, डॉ जयकान्त सिंह, डॉ ब्रजभूषण मिश्र, डॉ प्रेमशीला शुक्ल, कृष्ण कुमार वगैरह खासमखास लोगन का मौजूदगी में सम्मेलन के राष्ट्रीय उपाध्यक्ष अउर भोजपुरी दिशाबोध के प्रतिष्ठित पत्रिका “पाती” के संपादक डॉ अशोक द्विवेदी सगरी अतिथियन के माला पहिरा के आ अंगवस्त्र शॉल से सम्मानित कइलन.\nएकरा बाद भोजपुरी साहित्य में उल्लेखनीय योगदान करे वाला चुनाइल साहित्य-सेवियन के स्मृति चिह्न आ शॉल का साथे “पाती अक्षर सम्मान” से सम्मानित कइल गइल. अध्यक्ष आ मुख्य अतिथि का साथे गणमान्य लोगन का हाथे अक्षर सम्मान श्रीमती प्रेमशीला शुक्ल (देवरिया), श्री अनिल ओझा नीरद (कोलकाता), डॉ शत्रुघ्न पाण्डेय (बलिया), अउर श्री विजय शंकर पाण्डेय (वाराणसी) के दीहल गइल.\nपूरा खबर अँजोरिया.कॉम anjoria.com पर पढ़ीं.